CUEPACS adakan pertemuan terakhir dengan kerajaan esok

KUANTAN, 25 Ogos - Kongres Kesatuan Pekerja-Pekerja Di Dalam Perkhidmatan Awam (CUEPACS) akan mengadakan rundingan terakhir dengan pihak kerajaan esok.Ini bertujuan bagi memuktamadkan perkara yang akan diumumkan Perdana Menteri Datuk Seri Ismail Sabri Yaakob pada 30 Ogos ini.Presiden CUEPACS, Datuk Adnan Mat berkata pertemuan itu diharap dapat memberi kelegaan kepada 1.4 juta penjawat awam Gred 54 ke bawah di negara ini.

"Justeru itu, kami juga menyeru kepada anggota perkhidmatam awam di luar sana untuk terus memberi perkhidmatan yang terbaik.Walau apa pengumuman kerajaan kami tetap meneruskan perkhidmatan sepeti biasa."Kami tahu kerajaan ada kekangan dari segi kewangan, kami bukan begitu ekstrem, tuntutan ini sebaliknya melihat kepada konteks kebajikan yang ditunaikan oleh pihak kerajaan dan itulah harapan kami," katanya kepada pemberita selepas Majlis Perhimpunan Penjawat Awam Negeri Pahang yang dirasmikan Menteri Besar Pahang, Datuk Seri Wan Rosdy Wan Ismail, di sini.Tambah Adnan, CUEPACS turut berharap Perdana Menteri dapat mengumumkan beberapa tuntutan, anatarnya kenaikan gaji minimum, elaun tambahan, pemberian dua Kenaikan Gaji Tahunan (KGT) dan meminta kerajaan memperkenal sistem saraan baharu bagi penjawat awam.Katanya, tuntutan itu wajar memandangkan penjawat awam berkhidmat sebagai petugas barisan hadapan dalam menangani wabak COVID-19 selain membantu melicinkan pentadbiran kerajaan.


Johor dijangka terima pelaburan RM15 bilion menerusi Taman Pusat Data Hijau YTL

KULAI, 25 Ogos - Johor dijangka menerima pelaburan berjumlah RM15 bilion dalam tempoh 10 tahun menerusi Taman Pusat Data Hijau YTL di Kulai. Menteri Besar Johor, Datuk Onn Hafiz Ghazi berkata pembinaan taman yang mengaplikasikan penggunaan tenaga solar itu bakal dibangunkan di kawasan seluas 111 hektar.

"Dengan ekonomi digital dijangka menyumbang 22.6 peratus kepada KDNK negara menjelang 2025, ini adalah sebahagian daripada pertumbuhan ekonomi yang Johor tidak ingin lepaskan. "Sesungguhnya, dengan bantuan berterusan MIDA, kerajaan negeri akan melakukan yang terbaik untuk menarik pelaburan sebegini, dan membolehkan Johor merealisasikan potensinya untuk menjadi hab pusat data serantau," katanya ketika berucap pada Majlis Pecah Tanah Pusat Data Sea di Taman Pusat Data Hijau YTL, di sini.Katanya, Pusat Data Hijau YTL bakal menyediakan kapasiti simpanan sehingga 500 megawatt (MW), manakala Pusat Data Sea bakal menampung kapasiti data sehingga 72 megawatt (MW).


Perak negeri kedua tertinggi catat keluasan tanah rizab Melayu - Saarani

IPOH, 25 Ogos - Perak mencatatkan keluasan Tanah Rizab Melayu kedua tertinggi dengan menyumbang kepada jumlah 19 peratus di Semenanjung Malaysia selepas Kelantan.Menteri Besar Perak, Datuk Seri Saarani Mohamad berkata keluasan Tanah Rizab Melayu di Perak adalah lebih 953,000 hektar atau 45.1 peratus berbanding 2.1 juta hektar daripada keluasan tanah di negeri ini.Menurut Saarani, data menunjukkan terdapat seluas 14,960.23 hektar Tanah Rizab Melayu telah dibatalkan dan digantikan semula dengan jumlah yang lebih tinggi iaitu 27,255.92 hektar sepanjang tempoh selepas merdeka di negara ini.

"Ini menunjukkan bahawa Perak masih dan akan terus kompeten dalam memastikan mana-mana Tanah Rizab Melayu terutama yang telah diwartakan tetap akan terpelihara. Pemasukan maklumat berkaitan Pengisytiharan Kawasan Simpanan Melayu yang telah diwartakan akan dimasukkan ke dalam hak milik secara berterusan."Bagaimanapun, semakan yang teliti perlu dibuat sebelum pemasukan maklumat berkaitan Kemasukan Rizab Melayu ke dalam hak milik dibuat kerana kita harus ingat, terdapat hak milik yang telah diwartakan sebagai Tanah Rizab Melayu tetapi berkemungkinan besar hak milik itu dimiliki oleh bukan Melayu," katanya.Beliau berkata demikian menerusi teks ucapan yang dibacakan Pengerusi Jawatankuasa Perumahan, Kerajaan Tempatan dan Pelancongan negeri Datuk Nolee Ashilin Mohamed Radzi sempena Hari Tanah Negara Peringkat Negeri Perak 2022 bertemakan ‘Pemerkasaan Tanah Rizab Melayu’, di sini.Tambah Saarani, istilah Tanah Rizab Melayu hanya berkuat kuasa setelah pemilik asal memindah hak milik tanah berkenaan kepada orang Melayu, maka tanah itu secara automatiknya diisytiharkan sebagai Kawasan Simpanan Melayu, Pegangan Melayu.


Kerajaan komited tingkatkan pemerkasaan golongan wanita - PM

KUALA LUMPUR, 25 Ogos- Pelbagai perkara perlu ditambah baik dan diteliti berkaitan wanita bagi menangani sebarang isu berkaitan dapat ditangani dengan lebih berkesan.  Perdana Menteri, Datuk Seri Ismail Sabri Yaakob berkata ini termasuklah kadar penyertaan wanita dalam pasaran buruh di negara yang masih rendah.  Katanya, penyertaan wanita dalam sektor tenaga buruh hanya 55.5% tahun lalu.  "Kadar ini adalah rendah jika dibandingkan dengan negara Asia Tenggara lain seperti Singapura sebanyak 69.7% dan Thailand sebanyak 66.8%.Kadar enrolmen wanita dalam semua peringkat pendidikan sama ada rendah, menengah atau tertiari adalah tinggi tetapi bagi aspek kadar penyertaan dalam pasaran buruh, penglibatan wanita adalah rendah," kata Ismail Sabri berucap dalam Majlis Sambutan Hari Wanita ke-60 di Dewan Perdana FELDA, di ibu negara, hari ini.  Ke arah itu, Mesyuarat Majlis Sosial Negara (MSN) bersetuju mewujudkan Gender Focal Poin dan Gender Focal Team di setiap kementerian dan agensi sebagai usaha mengarus perdana gender dalam setiap perancangan, pelaksanaan dasar dan inisiatif kerajaan.

(Perdana Menteri, Datuk Seri Ismail Sabri Yaakob berkata demikian dalam ucapannya sempena MajlisSambutan Hari Wanita ke-60 di Dewan Perdana FELDA, di ibu negara)


Projek tingkat capaian internet TABIKA dijangka bermula hujung tahun ini

SERDANG, 25 OGOS- Fasa satu projek peningkatan capaian liputan internet membabitkan Taman Bimbingan Kanak-kanak (TABIKA), Jabatan Kemajuan Masyarakat (KEMAS) di seluruh negara bakal dilaksana selewat-lewatnya hujung tahun ini.Menteri Pembangunan Luar Bandar, Datuk Seri Mahdzir Khalid berkata, perbincangan sudah dilakukan bersama Kementerian Komunikasi dan Multimedia (K-KOM) dan kini hanya menunggu kelulusan peruntukan daripada Kementerian Kewangan (MOF)."Kita sedang menunggu daripada Kementerian Kewangan untuk sesi libat urus dan saya ingat kita akan dapat pada awal bulan September.Pertemuan itu untuk kita lihat bajet yang membolehkan kita melaksanakan projek tersebut," katanya pada sidang media selepas Majlis Menandatangani Memorandum Persefahaman (MOU) antara Universiti Putra Malaysia (UPM) dengan Persatuan Pengarah Filem Malaysia (FDAM).

(Datuk Seri Mahdzir Khalid, Menteri Pembangunan Luar Bandar)

Tambah Datuk Seri Mahdzir, sesi libat urus bersama MOF dilaksana bagi membincangkan mengenai peruntukan dan cara pelaksanaan projek berkenaan yang membabitkan 11,000 TABIKA KEMAS di seluruh negara.


MOSTI seru syarikat penyedia teknologi labur di Malaysia

KUALA LUMPUR, 25 Ogos -Kementerian Sains, Teknologi dan Inovasi (MOSTI) mengalu-alukan lebih banyak pelaburan daripada syarikat penyedia teknologi di negara ini dalam usaha menjadikan Malaysia sebagai peneraju ekonomi digital serantau.Menterinya, Datuk Seri Dr. Adham Baba berkata, usaha itu dapat memanfaatkan kemahiran dan keupayaan bakat tempatan."Sebagai contoh, peneraju global dalam dunia pengkomputeran awan, syarikat Alibaba Cloud telah berjaya menubuhkan dua pusat data tempatan.Mereka mempunyai pasukan yang kukuh untuk menyokong syarikat tempatan dalam menyediakan teknologi pengkomputeran dan perkhidmatan awan yang terkemuka," katanya ketika berucap melancarkan Program Digital Heroes bersempena Sidang Kemuncak Alibaba Cloud Day di sini.

(Datuk Seri Dr. Adham Baba pada majlis pelancaran Program Digital Heroes bersempena Sidang Kemuncak Alibaba Cloud Day)

Program tersebut merupakan salah satu inisiatif Alibaba Cloud dalam mengukuhkan bakat digital baharu tempatan dan menyokong proses pendigitalan negara.Ia dilaksana berdasarkan program amali Alibaba Cloud Academic Empowerment Programme (AAEP) yang merangkumi tiga bidang utama baharu iaitu 'MyDigital Talent in U Competition', 'Nationwide University Tour' dan 'Student Ambassador'.


Karnival Kerjaya & Keusahawanan Wanita Bangkit tawar peluang kerjaya dan keusahawanan - KPWKM

KUALA LUMPUR, 25 Ogos- Lebih 15,000 peluang pekerjaan dan keusahawanan bakal di tawarkan melalui Program Karnival Kerjaya dan Keusahawanan Wanita Bangkit anjuran Kementerian Pembangunan Wanita, Keluarga dan Masyarakat (KPWKM) pada 27 Ogos ini.Program yang memasuki penganjuran kali ketiga itu akan diadakan di Dewan Serbaguna Bandar Baru Tasik Selatan, Sepang bermula dari pukul 9.00 pagi hingga 4.00 petang.Menterinya, Datuk Seri Rina Mohd Harun memberitahu lebih 40,000 orang telah mendapat peluang pekerjaan sejak kali pertama ia mula dianjurkan pada Mac lalu. "30 majikan yang akan bersama dalam program ini antaranya daripada sektor pembuatan, perkilangan serta makanan dan minuman (F&B). Selain itu, ada juga penglibatan agensi kerajaan iaitu Suruhanjaya Perkhidmatan Awam (SPA) dan pelbagai lagi. Jadi, tujuan utamanya adalah ingin membantu mereka yang mendapatkan peluang pekerjaan dan juga kita nak mudahkan urusan mereka membuat pendaftaran SSM secara percuma.Untuk karnival kali ini, kita jemput Selebriti Keusahawanan, Datuk Rosyam Nor kemudian Usahanita, Datin Azliana dimana mereka ini akan berkongsi pandangan sekali gus bersama-sama untuk membantu mereka yang hadir ke karnival berkenaan," kata Rina dalam rancangan Selamat Pagi Malaysia, hari ini.Beliau turut menjelaskan agenda pemerkasaan ekonomi golongan wanita menjadi fokus utama penganjuran program itu terutama dalam fasa peralihan ke endemik ini.Program itu juga akan diteruskan ke Zon Sabah pada bulan September dan seterusnya ke Terengganu, Oktober ini.

(Menteri KPWKM, Datuk Seri Rina Harun berkata demikian dalam rancanganSelamat Pagi Malaysia di Angkasapuri)


Program 'Fly The Jalur Gemilang': TRAXXfm, KTMB semarakkan Bulan Kebangsaan

KUALA LUMPUR, 25 Ogos- Program 'Fly The Jalur Gemilang' anjuran TRAXXfm terus menyemarakkan Bulan Kebangsaan. Mendapat kerjasama Keretapi Tanah Melayu Berhad (KTMB), program berlangsung selama dua hari itu berjaya mengagihkan 650 jalur gemilang. Pengagihan bendera adalah di sepanjang Laluan Selatan KTMB melibatkan KL Sentral - Gemas- JB Sentral dan Laluan Utara, iaitu dari KL Sentral ke Stesen Kereta Api Padang Besar.Pengurus TRAXXfm, Tan Lee Woon yakin program seperti ini dapat menyemai semangat patriotisme dalam kalangan masyarakat sekaligus menyemarakkan semangat Keluarga Malaysia. "Sasaran kami adalah untuk agihkan lebih 300 jalur gemilang. Jadi hari ini kami akan dapat capai lebih daripada 650 jalur gemilang ini. Setahu saya stesen PerlisFM juga akan mengedarkan jalur gemilang kepada penumpang-penumpang dan orang ramai ketika perjalanan kami ke utara. Saya berharap program seumpama ini dapat diteruskan untuk memupuk lagi semangat perpaduan rakyat Malaysia," katanya.

Program turut disertai personaliti radio RTM, terdiri daripada TRAXXfm, NASIONALfm, MINNALfm, Aifm, Radio Kasik, JOHORfm dan KLfm. Penyanyi,Nizam Laksamana dan Daniel Sher juga hadir memeriahkan program.


Najib Razak hadir ke mahkamah bagi perbicaraan kes 1MDB

KUALA LUMPUR, 25 Ogos- Bekas Perdana Menteri, Datuk Seri Najib Razak menghadiri perbicaraan kes 1Malaysia Developement Berhad (1MDB) membabitkan dana RM2.28 bilion di Mahkamah Tinggi, Kuala Lumpur hari ini.  Selepas dua hari dipenjara, pihak Mahkamah mengeluarkan Perintah Kehadiran supaya bekas Perdana Menteri itu hadir pada prosiding berkenaan. Ahli Parlimen Pekan itu tiba di mahkamah pada pukul 8.27 pagi diiringi beberapa kenderaan polis dari Penjara Kajang.  Beliau yang juga bekas Menteri Kewangan itu dilihat memakai suit bewarna biru gelap ketika memasuki kamar perbicaraan.  Datuk Seri Najib berdepan empat tuduhan menggunakan kedudukannya untuk mendapatkan suapan berjumlah RM2.3 bilion daripada dana 1MDB dan 21 pertuduhan pengubahan wang haram dalam jumlah sama. Terdahulu, Mahkamah Persekutuan mengekalkan sabitan dan hukuman 12 tahun penjara serta denda RM210 juta yang dikenakan ke atas Datuk Seri Najib yang didapati bersalah menyeleweng dana RM42 juta milik SRC International Sdn Bhd.Lima panel hakim Mahkamah Persekutuan sebulat suara membuat keputusan itu selepas mendapati tiada sebarang kesalahan dalam penghakiman yang dibuat Hakim Mahkamah Tinggi, yang pada ketika itu, Datuk Mohd Nazlan Mohd Ghazali.Bekas Perdana Menteri itu akan menjalani hukuman penjara 12 tahun bermula Selasa lalu.

(Bekas Perdana Menteri, Datuk Seri Najib Razak tiba di Mahkamah Persekutuan hari inibagi prosiding perbicaraan 1MDB/Fail)


Raptai sambutan Hari Kebangsaan, beberapa jalan di ibu negara ditutup

KUALA LUMPUR, 25 Ogos- Sempena sesi raptai acara sambutan Hari Kebangsaan 31 Ogos ini, Jalan Raja mula ditutup bermula 7 pagi tadi. Ketua Jabatan Siasatan dan Penguatkuasaan Trafik Kuala Lumpur, ACP Sarifudin Mohd Salleh berkata beberapa jalan di ibu negara juga bakal mula ditutup esok hingga 29 Ogos ini."Pada hari esok sehingga 29 Ogos ini jalan-jalan yang akan terlibat akan lebih banyak, antaranya Jalan Raja , Jalan Merdeka, Jalan Travers berhampiran susur IPD Brickfield, dekat Muzium Negara, Jalan Raja Laut dan juga berhampiran dengan bulatan Datuk Onn, Jalan Tun Perak di sekitar Dataran Merdeka," katanya.

(Ketua Jabatan Siasatan dan Penguatkuasaan Trafik Kuala Lumpur, ACP Sarifudin Mohd Salleh)

Bercakap selepas menjadi tetamu dalam program bual bicara di Angkasapuri, beliau turut memaklumkan pada hari perarakan pula 18 jalan sekitar ibu negara, akan ditutup antara enam pagi hingga 12 tengah hari. Pengunjung pada masa sama, dinasihat untuk menggunakan pengangkutan awam untuk ke Dataran Merdeka bagi mengelak kesesakan. Bagi kenderaan persendirian pula boleh meletakkan kenderaan di parkir awam sekitar Masjid India, parkir awam berhadapan Ibu Pejabat Polis Daerah (IPD) Dang Wangi dan parkir awam di hadapan Bukit Aman.


Khairy lawat GPO, lihat amalan, penyelidikan kanabis dalam perubatan

BANGKOK, 25 Ogos- Menteri Kesihatan, Khairy Jamaluddin diberi peluang melawat kilang pembuatan Organisasi Farmaseutikal Kerajaan (GPO) sempena lawatan kerja bilateral kesihatan empat hari ke Thailand.

Timbalan Perdana Menteri Thailand, Anutin Charnvirakul yang juga merangkap Menteri Kesihatan Awam mengalu-alukan ketibaan Khairy dengan memperkenal produk dan projek ganja perubatan serta amalan makmal yang baik untuk menghasilkan produk ganja perubatan berkualiti tinggi oleh GPO. Kementerian Kesihatan (KKM) menerusi hantaran di Facebook memaklumkan, Charnvirakul memberi penjelasan mengenai dasar ganja di Thailand yang merangkumi penanaman, penyelidikan, penggunaan kanabis & ketum untuk tujuan kesihatan. "Ketibaan Khairy di Bangkok juga memberi peluang untuk melawat kilang pembuatan GPO untuk melihat proses pengeluaran produk kanabis perubatan," menurut hantaran berkenaan.

(Khairy diberi taklimat mengenai penyelidikan kanabis dan ketum untuk tujuan kesihatan)

Sempena lawatan itu juga Khairy turut melawat Hospital Bumrungrad yang merupakan antara hospital swasta terbesar di Asia Tenggara.Hospital berkenaan telah menerima lebih satu juta pesakit setiap tahun termasuk 520,000 pesakit antarabangsa dari lebih 190 negara yang melancong ke Thailand untuk mendapatkan rawatan perubatan."Hospital ini menyediakan program penjagaan perubatan bersepadu yang merangkumi kesejahteraan atau gaya hidup pesakit dan rawatan perubatan untuk mendapatkan hasil yang lebih baik dari segi peningkatan kualiti hidup pesakit," menurut hantaran itu lagi.Lawatan kerja Khairy ke Thailand sejak Isnin lalu bagi meneroka potensi penggunaan kanabis dan ketum dalam bidang kesihatan serta menghadiri Mesyuarat Peringkat Tertinggi Kesihatan dan Ekonomi Kerjasama Ekonomi Asia-Pasifik (APEC) di sini.


Penyediaan kabin, bantu KRT laksana aktiviti setempat - JPNIN

KUALA TERENGGANU, 25 Ogos- Jabatan Perpaduan Negara dan Integrasi Nasional (JPNIN) berhasrat menyediakan kabin untuk pihak Kawasan Rukun Tetangga (KRT) seluruh negara, tahun depan.Ia susulan timbul kekangan dihadapi KRT berhubung kawasan tapak dan sewa premis dihadapi dalam melaksanakan operasi komuniti setempat secara lebih berkesan.  Setakat ini, menurut JPNIN, lebih 8,000 KRT seluruh negara bakal mendapat manfaat ini. Jelas Ketua Pengarah JPNIN, Datuk Norison Ramli penyediaan kabin itu adalah untuk KRT yang masih belum mempunyai kemudahan premis atau tempat pengurusan operasi sesuai di penempatan komuniti masyarakat mereka.  Usaha berkenaan juga akan dilaksanakan dengan kerjasama pihak kerajaan negeri serta PBT setempat, terutama dari segi pemilikan tapak tanah premis.  "Baru-baru ini, kita membuat permohonan untuk bina premis-premis KRT yang baharu tetapi kita tiada tanah untuk kita laksanakan. Maka, solusi dari masalah ini adalah kita berpandangan memadai kalau kita boleh bagi satu kabin atau lebih untuk KRT ini. Kita hanya perlu memohon kebenaran untuk menduduki sahaja. Jika diluluskan bajet untuk kabin ini, Insya-Allah kita akan minta supaya KRT seluruh negara ada premis untuk mengadakan aktiviti dan bermesyuarat," kata Norison kepada pemberita RTM selepas menyempurnakan Majlis Program Jalinan Muafakat Keluarga Malaysia 2022 dan Sempena Lawatan Kerja Beliau ke Negeri Terengganu di Rumah Komuniti Teratak Desa Kampung Gong Baru, Gong Tok Nasek, di sini.

(Ketua Pengarah JPNIN, Datuk Norison Ramli berkata demikian selepas menyempurnakan MajlisProgram Jalinan Muafakat Keluarga Malaysia 2022 dan Sempena Lawatan Kerja Beliau ke Negeri Terengganu)

Tambah Norison, nilaian harga sebuah kabin tersebut dianggarkan di antara RM80,000 hingga RM100,000 lengkap dengan segala peralatan diperlukan termasuk perabot dan penyaman udara.Terdahulu, Norison turut berkesempatan meninjau dan menyaksikan aktiviti seperti pertandingan memancing ikan darat melibatkan penyertaan kaum wanita, demonstrasi masakan kuih tradisional, teknik menganyam tikar, songket, wau dan sukan rakyat bersempena Sambutan Hari Kebangsaan 2022 anjuran KRT Kampung Gong Baru.


Malaysia capai kemerdekaan kerana wujud persefahaman antara kaum

KUALA LUMPUR, 24 Ogos- Menteri Pengangkutan Datuk Seri Dr Wee Ka Siong, yang turut menjadi tetamu program 'Merdeka Kuartet, Menyantuni Aspirasi Keluarga Malaysia' berkata, Malaysia mencapai kemerdekaan kerana wujud persefahaman antara kaum.

Justeru, setiap generasi muda perlu menghayati sejarah tersebut. Bagi Menteri Sumber Manusia Datuk Seri M. Saravanan, perpaduan yang menjadi budaya masyarakat Malaysia adalah kekuatan negara.

"Di sebalik kelembapan ekonomi, krisis kesihatan dan isu politik, negara mampu bangkit bagi mengatasi masalah pengangguran. "Dalam merencana pelbagai program untuk rakyat pula, kerajaan sentiasa memastikan semua lapisan masyarakat dibantu dan tidak ada yang tercicir," kata Wee Ka Siong dalam program bual bicara sebuah stesen swasta malam tadi.Seorang lagi anggota Merdeka Kuartet, Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi pula berkongsi semangat perpaduan masyarakat di Sarawak yang terdiri daripada pelbagai etnik serta suku kaum. Katanya, komuniti di setiap rumah ibadat saling bantu-membantu antara satu sama lain kerana perbezaan diraikan di Bumi Kenyalang sebagai satu aset.


Perpaduan, kepelbagaian masyarakat tunjang kemakmuran dan kesejahteraan negara

KUALA LUMPUR, 25 Ogos- Kuartet Merdeka mahu generasi akan datang terus memelihara perpaduan dan kepelbagaian masyarakat yang menjadi kekuatan Malaysia demi kemakmuran, kesejahteraan dan keamanan negara.Menteri Komunikasi dan Multimedia, Tan Sri Annuar Musa berkata kepelbagaian dan perpaduan yang menjadi asas pembentukan negara perlu menjadi wadah yang diwariskan kepada generasi muda. Beliau yang juga Pengerusi Jawatankuasa Induk sambutan Hari Kebangsaan dan Hari Malaysia 2022 berkata, Malaysia dizahirkan daripada kepelbagaian masyarakat yang memperjuangkan kemerdekaan secara bersama dan berlandaskan perpaduan.

(Tan Sri Annuar berkata perpaduan, kepelbagaian masyarakat tunjang kemakmuran dan kesejahteraan negara)

"Semuanya atas dasar kepelbagaian atas dasar kebersamaan, jadi kalau lihat dari mana yang melibatkan penyertaan daripada pelbagai kaum. Jadi kalau lihat dari mana kita datang dan ke mana kita nak pergi sebagai sebuah negara."Landasannya adalah landasan perpaduan dan ini dalam konteks bagi saya dalam konteks agama Islam misalnya sesuatu yang sangat menepati apa yang dituntut oleh agama sendiri," kata Annuar dalam program bual bicara sebuah stesen swasta malam tadi.


Projek rintis perlombongan nadir bumi di Hulu Perak mula dilaksanakan bulan depan

IPOH, 24 Ogos- Projek rintis perlombongan nadir bumi yang dikenal pasti sebagai lintonite di Hulu Perak akan mula dilaksanakan September ini selepas mendapat kelulusan Pelan Pengurusan Alam Sekitar (EMP) oleh Jabatan Alam Sekitar (JAS) dan Pelan Kawalan Hakisan dan Kelodak (ESCP) dari Jabatan Pengairan dan Saliran (JPS).  Menteri Besar Datuk Seri Saarani Mohamad berkata sebelum ini, kerajaan negeri telah memperoleh kebenaran merancang bagi aktiviti tersebut oleh Majlis Daerah Gerik.  "Ada dua lagi kita perlu dapat sebab mereka bagi kebenaran bersyarat. Macam saya katakan kita tidak ada masalah apa sebab JAS telah memberi kepada kita kelulusan itu, jadi saya harap tidak ada masalah lagi."Dan ikut jadual kalau ESCP dapat sesuatu kita boleh memulakannya kerana kita adalah negeri projek rintis. Kita ada didatangi orang-orang yang ada kepakaran, pemain industri ini memberi pandangan baik kepada kita. Bagaimana kemungkinan ada lagi kaedah baharu," kata Saarani selepas merasmikan Majlis Penutupan Perak Sejahtera 2030: State Leadership Summit 2022 di sini.  Tempoh perolehan EMP dan ESCP lazimnya memakan masa sekitar tiga bulan.

(Datuk Seri Saarani selepas merasmikan Majlis Penutupan Perak Sejahtera 2030: State Leadership Summit 2022)


Sistem UTM pantau aktiviti penerbangan dron

(Datuk Seri Dr. Wee Ka Siong berucap merasmikan Bengkel Pengoperasi Pesawat Tanpa Pemandu Dron Bersama Media)

PUTRAJAYA, 24 Ogos- Pihak Berkuasa Penerbangan Awam Malaysia (CAAM) bakal memperkenal Sistem Pengurusan Trafik ‘Unmanned Aircraft System’ (UAS) atau UTM System.Menurut Menteri Pengangkutan, Datuk Seri Dr. Wee Ka Siong, sistem itu akan memantau keseluruhan aktiviti penerbangan dron sama ada untuk tujuan komersial mahupun rekreasi.Sementara itu beliau berkata, Peraturan-Peraturan Penerbangan Awam 2016 akan dipinda bagi menambah baik industri dron di negara ini antaranya dengan memperkenalkan sistem permohonan permit penerbangan dron secara dalam talian, kata Menteri Pengangkutan Datuk Seri Dr Wee Ka Siong.“Pindaan dan pengenalan sistem dalam talian akan memberi pendedahan kepada orang ramai berhubung pentingnya penggunaan dron secara terkawal dan selamat.“Pindaan yang dicadangkan ini bagaimanapun sukar untuk dilaksanakan tanpa adanya sistem dalam talian yang efisien dan bersepadu,” katanya ketika berucap merasmikan Bengkel Pengoperasi Pesawat Tanpa Pemandu Dron Bersama Media di sini. Dalam perkembangan sama, memetik laporan Bernama, Ketua Pegawai Eksekutif Pihak Berkuasa Penerbangan Awam Malaysia (CAAM) Datuk Chester Voo berkata apabila pindaan itu berkuat kuasa kelak, CAAM akan memperkenalkan sistem permohonan permit penerbangan dron secara dalam talian itu iaitu Sistem Pengurusan Trafik Pesawat Tanpa Pemandu atau singkatannya UTM.Voo berkata sistem UTM, yang dijangka siap pada Oktober tahun depan, akan memendekkan tempoh pengeluaran permit penerbangan dron dari 14 hari kepada sehari.

(Menteri Pengangkutan Datuk Seri Dr Wee Ka Siong (tengah) bergambar bersama pengamal media yang menyertai Bengkel Khas untuk Media mengenai Operasi Dron anjuran Pihak Berkuasa Penerbangan Awam Malaysia (CAAM) di Dewan Serbaguna Kementerian Belia dan Sukan/BERNAMA)

“Sistem UTM akan berperanan sebagai platform untuk pendaftaran pemilikan dron dan permohonan permit penerbangan dron serta memudahkan proses pemantauan dan siasatan sekiranya berlaku kejadian tidak diingini ketika dron diterbangkan,” katanya.Beliau berkata sistem UTM juga akan mempercepatkan kelulusan permohonan permit penerbangan dron bagi kegunaan ketika operasi kecemasan seperti bencana alam.“Bila sistem ini siap kelak, ia akan pendekkan masa kalau untuk hobi, permit akan siap dalam masa sehari tetapi kalau untuk kegunaan kecemasan, permit akan siap dalam masa antara dua hingga tiga jam,” katanya.Sejak 2020, proses permohonon permit penerbangan dron dilakukan secara manual iaitu mengisi borang permohonan yang dimuat turun melalui laman sesawang CAAM sebelum dihantar kepada pihak berkuasa terbabit untuk penilaian dan kelulusan.


Merakyatkan Sambutan Hari Kebangsaan

KUALA LUMPUR, 24 Ogos - Sambutan Hari Kebangsaan di peringkat keluarga dan komuniti di seluruh negara perlu dipertingkatkan sepanjang Bulan Kebangsaan.Menteri Komunikasi dan Multimedia, Tan Sri Annuar Musa berkata, ia boleh dijadikan satu amalan baharu dengan memperhebat sambutan di Parlimen, Dewan Undangan Negeri, sekolah serta peringkat komuniti termasuk di kampung-kampung"Saya harap ini dapat menjadi satu amalan baharu kita di mana sambutan itu dirakyatkan, bukan hanya yang dijalankan di peringkat nasional pada pagi Hari Kebangsaan itu sendiri."Saya harapkan sambutan peringkat komuniti di seluruh negara diperhebatkan termasuk di kampung-kampung," katanya selepas rakaman rancangan bual bicara khas Merdeka65 di Astro Awani sempena sambutan Hari Kebangsaan dan Hari Malaysia (HKHM) 2022.Pada masa sama, beliau berharap lebih ramai orang yang akan mengibarkan Jalur Gemilang termasuk individu, komuniti, pihak korporat dan syarikat swasta bagi menunjukkan semangat Hari Kebangsaan.Annuar berkata pada hematnya sambutan Hari Kebangsaan dalam kalangan masyarakat semakin meningkat dan kebanyakan mereka menunggu pada ambang 31 Ogos untuk mengibarkan Jalur Gemilang meskipun langkah itu boleh dilakukan sepanjang Bulan Kebangsaan."Itu tidak mengapa (menunggu kibarkan Jalur Gemilang), masing-masing boleh membuat pilihan, tetapi yang pentingnya kita ingin melihat sambutan itu di segenap pelosok negara dan dilakukan oleh semua masyarakat."Yang penting adalah makna kepada kemerdekaan. Selain daripada kita zahirkan melakui sambutan, sebenarnya banyak perkara lain boleh dilakukan seperti posting, ucapan kita sesama sendiri dalam Facebook, Twitter, TikTok dan sebagainya serta juga kandungan yang kita boleh wujudkan sendiri melalui pelbagai (platform) termasuk media sosial dan lain-lain," katanya.

Menurut Annuar, perkara yang penting dalam menyambut Hari Kebangsaan adalah menerusi penghayatan individu sendiri setelah negara berada pada Fasa Peralihan ke Endemik, selain berpeluang meraikan secara fizikal serta proses pemulihan yang sangat baik dilalui negara dari segi ekonomi dan peluang pekerjaan.Annuar antara empat menteri Kabinet yang mewakili pelbagai kaum bakal membincangkan isu perpaduan dan patriotisme dalam rancangan bual bicara khas sempena sambutan HKHM 2022.Selain Annuar yang juga Pengerusi Jawatankuasa Induk sambutan HKHM 2022, menteri lain yang turut serta pada program itu ialah Menteri Pengangkutan Datuk Seri Dr Wee Ka Siong, Menteri Sumber Manusia Datuk Seri M. Saravanan dan Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi.Keempat-empat mereka yang mewakili Merdeka Kuartet akan menjadi tetamu khas dalam rancangan Merdeka65 yang akan disiarkan di saluran berita Astro Awani malam ini, pukul 8.30 malam.


Sultan Nazrin Shah terima Anugerah Tokoh Penulis Diraja

KUALA LUMPUR, 24 Ogos- Sultan Perak Sultan Nazrin Shah hari ini menerima Anugerah Perdana: Tokoh Penulis Diraja daripada Anugerah Buku Negara untuk buku baginda berjudul ‘Striving For Inclusive Development From Pangkor to A Modern Malaysian State’.Anugerah tersebut disampaikan Pro Canselor Universiti Putra Malaysia (UPM) Prof Emeritus Datuk Dr Muhamad Zohadie Bardaie dalam majlis yang berlangsung di Dewan Besar UPM, Serdang hari ini.Menurut kenyataan UPM, Anugerah Buku Negara anjuran Yayasan Pembangunan Buku Negara dan UPM itu diadakan bagi mengiktiraf kecemerlangan buku dan penerbitan.Sultan Nazrin bertitah buku kedua baginda yang diterbitkan Oxford University Press pada 2019 itu menghamparkan penemuan kajian mengenai pencapaian kemajuan Malaysia berdasarkan analisis komprehensif data-data ekonomi dan sosial dalam tempoh 150 tahun, bermula dari Perjanjian Pangkor pada tahun 1874.“Penyelidikan, kajian dan analisis yang dilakukan mengambil masa hampir 20 tahun melibatkan proses kerja yang sangat mencabar untuk mendapatkan data yang tersimpan di pelbagai tempat, dalam bentuk rekod yang tidak seragam; disusuli kemudiannya dengan proses memilih dan menapis serta cuba menyelaras dan menyeragamkan maklumat dan data yang dikumpulkan,” titah Sultan Nazrin.Sementara itu, Sultan Nazrin bertitah bahawa kepelbagaian Malaysia dari aspek agama, budaya dan bahasa merupakan aset yang wajib diharmonikan melalui amalan budaya keterangkuman bagi membentuk warga yang kukuh berpadu dalam kepelbagaian.Titah baginda, semua pihak perlu sedar dan menerima hakikat bahawa kejayaan Malaysia selama ini adalah hasil usaha setiap rakyat negara ini yang terdiri daripada pelbagai latar belakang, kaum, agama dan budaya.“Melalui hikmah kebijaksanaan pemimpin terdahulu yang mengasaskan kemerdekaan negara, elemen yang pelbagai itu berjaya digabungkan dan dicantumkan.“Lalu dibina tenaga dan kekuatan, menyusun gerakan dan tuntutan sehingga berjaya tertubuhnya sebuah negara merdeka Persekutuan Tanah Melayu pada tahun 1957, disusuli dengan penubuhan Malaysia pada tahun 1963, sebuah negara yang aman lagi tenteram, makmur lagi sejahtera,” titah Sultan Nazrin.

(Sultan Perak Sultan Nazrin Shah berkenan menerima Anugerah Perdana: Tokoh Penulis Diraja daripada Anugerah Buku Negara untuk buku baginda berjudul ‘Striving For Inclusive Development From Pangkor to A Modern Malaysian State’)

Baginda bertitah, menjelang sambutan Hari Kebangsaan ke-65, semua pihak wajar mengingatkan diri mereka untuk tidak melakukan perkara-perkara yang boleh menyebabkan kemurkaan Allah SWT serta tidak alpa dengan kejayaan dinikmati selama ini.Sultan Nazrin turut bertitah bahawa negara akan dilimpahi kecemerlangan jika melakukan yang makruf dan memerangi kemungkaran, serta berpendirian bahawa Malaysia akan lebih gemilang jika setiap rakyat diberi peluang yang saksama untuk menikmati faedah daripada pembangunan negara. -BERNAMA


Amy Search kini bergelar datuk

(Penyanyi lagenda negara Suhaimi A. Rahman atau lebih dikenali sebagai Amy Search bersama isteri Norhasniza Hassan bergambar pada Istiadat Penganugerahan Darjah, Bintang dan Pingat Kebesaran Negeri Melaka sempena ulang tahunKe-73 Yang Di-pertua Negeri Melaka di Balai Istiadat Seri Negeri dekat Ayer Keroh/FOTO FB SENTUL TIMES)

MELAKA, 24 Ogos- Penyanyi rock tanah air, Amy Search dianugerahkan pingat Darjah Pangkuan Seri Melaka (DPSM) yang membawa gelaran Datuk.Amy atau nama sebenarnya Suhaimi Abdul Rahman, 64, menjadi satu-satunya pengiat seni yang menerima pingat itu sempena Sambutan Hari Jadi ke-73 Yang di-Pertua Negeri, Tun Mohd Ali Mohd Rustam di sini hari ini."Alhamdulillah, syukur kepada Ilahi yang telah memberi anugerah ini. Ia anugerah terindah, sesuatu yang tidak pernah saya impikan selama ini. "Sudah tentu ucapan terima kasih kepada Yang di-Pertua Negeri Tun Ali Rustam dan kerajaan negeri," katanya ditemui pemberita selepas istiadat penganugerahn yang diadakan di Balai Istiadat Seri Negeri, Ayer Keroh di sini.Bapa kepada pelakon Nabila Huda itu juga berkata anugerah berkenaan juga dianggap sebagai satu sokongan kepadanya dalam bidang seni yang diceburi lebih 40 tahun itu. "Satu penghargaan juga kerana isteri saya (Norhasniza Hassan) merupakan orang Melaka dan saya sendiri sangat suka dengan seni reka bangunan di sini. Saya juga berbesar hati untuk bekerjasama dengan Melaka pada masa depan," katanya. Sementara itu, Noraida Che Noh, 40, balu kepada Allahyarham Mohd Diya Che Jusoh berkata beliau tidak menyangka jasa dan pengorbanan suaminya yang terkorban dalam operasi menyelamat mangsa banjir terus dihargai hingga kiniAllahyarham Mohd Diya yang merupakan Pegawai Bomba Kanan II dari Balai Bomba dan Penyelamat Melaka Tengah, meninggal dunia selepas dibawa arus deras di Kampung Sungai Putat di sini pada 20 Oktober tahun lepas.

(Amy atau nama sebenarnya Suhaimi Abdul Rahman, 64, menjadi satu-satunya pengiat seni yang menerima pingat itu sempena Sambutan Hari Jadi ke-73 Yang di-Pertua Negeri, Tun Mohd Ali Mohd Rustam/FOTO FB SENTUL TIMES)

"Pingat yang diterima hari ini adalah anugerah tertinggi yang Allahyarham terima setakat ini dan ia akan menjadi pembakar semangat kepada anak-anak untuk meneruskan kehidupan mereka," katanya yang mewakili Allahyarham Mohd Diya menerima pingat Bintang Gagah Perkasa (BGP).  Mengenai kehidupan bersama empat anak berusia 10 hingga 19 tahun selepas hampir setahun pemergian suaminya, Norida berkata beliau bersyukur kerana dikelilingi insan yang baik dan sering memudahkan urusan mereka termasuk pelajaran anak-anaknya."Anak-anak sudah dapat menerima pemergian abah mereka dan anak sulung kini melanjutkan pelajaran di Kolej Komuniti Bukit Beruang dalam jurusan automotif," katanya yang kini mengambil upah mengasuh bayi bagi menambah pendapatan. -BERNAMA


Najib boleh bayar denda RM210 juta bila-bila masa sepanjang tempoh 12 tahun dipenjara-peguam

(Bekas Perdana Menteri Datuk Seri Najib Tun Razak keluar dari Kompleks Mahkamah untuk bertemu para penyokongnya yang menunggu di luar selepas mahkamah berehat seketika bagi prosiding pendengaran rayuan terakhir Najib untuk mengetepikan sabitan dan hukuman penjara ke atasnya bagi kesalahan penyelewengan RM42 juta milik dana SRC International Sdn Bhd, 23 Ogos 2022/BERNAMA)

KUALA LUMPUR, 24 Ogos- Terdapat ketidakpastian bila Datuk Seri Najib Tun Razak akan membayar denda RM210 juta yang dikenakan terhadapnya dalam kes rasuah membabitkan penyelewengan dana SRC International Sdn Bhd.Berkaitan hal ini, golongan peguam berpendapat bekas Perdana Menteri berusia 69 tahun itu boleh membayar jumlah denda yang besar tersebut pada bila-bila masa sepanjang tempoh 12 tahun beliau dipenjarakan.Peguam Mohamed Haniff Khatri Abdulla berkata berdasarkan prinsip undang-undang, Najib boleh membayar denda itu pada bila-bila masa namun jika beliau gagal berbuat demikian selepas hukuman penjaranya dijadualkan berakhir maka tempoh pemenjaraan akan ditambah lima tahun seperti perintah Mahkamah Persekutuan.Peguam Lim Wei Jiet turut berkongsi pandangan sama dan berkata tiada had masa yang dikenakan oleh Mahkamah Persekutuan berhubung tempoh pembayaran."Oleh itu, beliau boleh melunaskannya pada bila-bila masa sepanjang tempoh 12 tahun pemenjaraannya," kata peguam itu.Peguam M.Viswanathan pula berkata Najib boleh membuat bayaran secara ansuran atau mengeluarkan arahan untuk menjual hartanah seperti yang diperuntuk di bawah Seksyen 283 Kanun Tatacara Jenayah."Kebiasaannya, tempoh masa yang munasabah diberikan untuk membuat pembayaran," katanya. Semakan dengan pihak berkuasa pula mendapati adalah tidak jelas sama ada Najib sudah membayar denda itu atau sebaliknya.

Semalam, Mahkamah Persekutuan mengekalkan sabitan dan hukuman penjara 12 tahun serta denda RM210 juta yang dijatuhkan ke atas Najib bagi kesalahan menyeleweng RM42 juta dana SRC International.Panel lima hakim dipengerusikan oleh Ketua Hakim Negara Tun Tengku Maimun Tuan Mat menolak rayuan Najib untuk mengetepikan sabitan dan hukuman yang dijatuhkan oleh Mahkamah Tinggi Kuala Lumpur ke atas beliau pada 28 Julai 2020.-BERNAMAPada 8 Dis 2021, beliau turut gagal mengetepikan sabitan dan hukuman itu di peringkat Mahkamah Rayuan. -BERNAMA


Harga RON97 turun lima sen, RON95 dan diesel kekal

KUALA LUMPUR, 24 Ogos- Harga runcit petrol RON97 turun lima sen daripada RM4.35 seliter kepada RM4.30 seliter manakala harga petrol RON95 dan diesel kekal tidak berubah bagi tempoh 25 hingga 31 Ogos.Kementerian Kewangan dalam kenyataan hari ini memaklumkan bagi melindungi pengguna daripada kenaikan harga minyak global, RON95 dan diesel masing-masing kekal pada harga RM2.05 dan RM2.15 seliter walaupun harga pasaran sebenar kedua-dua produk itu meningkat melebihi harga siling semasa .Menurut kenyataan itu, harga ditetapkan berdasarkan harga runcit mingguan produk petroleum mengikut formula Mekanisme Harga Automatik (APM)."Kerajaan akan terus memantau trend harga minyak mentah global dan mengambil langkah sesuai untuk memastikan kebajikan dan kesejahteraan rakyat terus terpelihara," katanya.-BERNAMA


Khairuddin menang saman, dapat ganti rugi RM300,000

(Datuk Seri Khairuddin Abu Hassan/FOTO FAIL BERNAMA)

KUALA LUMPUR, 24 Ogos- Ahli politik, Datuk Seri Khairuddin Abu Hassan hari ini memperoleh ganti rugi RM300,000 oleh Mahkamah Tinggi kerana ditahan menyalahi undang-undang, tujuh tahun lepas.Hakim Mahkamah Tinggi Quay Chew Soon membenarkan saman Khairuddin terhadap bekas Ketua Polis Negara Tan Sri Khalid Abu Bakar, bekas Peguam Negara Tan Sri Mohamed Apandi Ali dan enam individu lain berhubung penahanannya di bawah Akta Kesalahan Keselamatan (Langkah-Langkah Khas) 2012 (SOSMA). "Saya membenarkan tuntutan plaintif bagi tahanan menyalahi undang-undang dan memberikan ganti rugi sebanyak RM300,000. Tetapi saya menolak tuntutan plaintif untuk pendakwaan berniat jahat,” kata Quay ketika menyampaikan keputusan melalui prosiding secara dalam talian hari ini.Peguam Mohamed Haniff Khatri Abdulla mewakili Khairuddin, selaku plaintif manakala Peguam Kanan Persekutuan Andi Razalijaya A. Dadi mewakili lapan defendan.Selain Khalid dan Mohamed Apandi, enam individu yang dinamakan sebagai defendan ialah ASP Wan Aeidil Wan Abdullah dan ASP C. Muniandy, kedua-duanya pegawai penyiasat Unit Siasatan Jenayah Terkelas, Jabatan Siasatan Jenayah Bukit Aman; Timbalan Ketua Polis Ibu Pejabat Daerah Dang Wangi, Supt Habibi Majinji, Timbalan Pendakwa Raya Datuk Masri Mohd Daud, Peguam Kanan Persekutuan Awang Armadajaya Awang Mahmud dan Kerajaan Malaysia. Dalam saman yang difailkan pada Mei 2018, Khairuddin mendakwa beliau telah ditahan pihak berkuasa pada 18 Sept 2015 mengikut Seksyen 124C Kanun Keseksaan.Pada 23 Sept tahun sama selepas dibebaskan, plaintif ditahan semula mengikut SOSMA dan telah berada dalam tahanan sebelum dituduh di Mahkamah Majistret di sini mengikut Seksyen 124L akta sama atas dakwaan cuba mensabotaj perkhidmatan perbankan dan kewangan negara.Mahkamah juga memerintahkan defendan membayar kos RM50,000 kepada Khairuddin.

(Hakim Mahkamah Tinggi Quay Chew Soon membenarkan saman Khairuddin terhadap bekas Ketua Polis NegaraTan Sri Khalid Abu Bakar, bekas Peguam Negara Tan Sri Mohamed Apandi Ali dan enam individu lain berhubung penahanannya di bawah Akta Kesalahan Keselamatan (Langkah-Langkah Khas) 2012 (SOSMA)/BERNAMA)

Quay dalam penghakimannya berkata defendan telah menyalahi undang-undang menangkap dan menahan plaintif di bawah SOSMA.Bagi tangkapan pertama selama enam hari dari 18 Sept hingga 23 Sept 2015, di bawah Seksyen 124C, defendan berhujah bahawa adanya laporan polis pengadu dengan sendirinya adalah bukti yang mencukupi bahawa keperluan tangkapan telah dipenuhi, yang disangkal oleh hakim.“Untuk menentukan sama ada penahanan adalah wajar bergantung sama ada defendan mempunyai ‘maklumat yang boleh dipercayai’ atau ‘syak wasangka yang munasabah’ untuk melakukan penangkapan pada setiap masa yang perlu.“Berdasarkan laporan polis pengadu, saya tidak melihat apa-apa bahan yang mewajarkan penangkapan terhadap Khairuddin atas kesalahan di bawah Seksyen 124C, iaitu berkaitan 'aktiviti yang menjejaskan demokrasi berparlimen' atau melakukan apa-apa tindakan," kata hakim itu.Hakim Quay berkata ia berikutan tindakan defendan dalam memutuskan untuk tidak meneruskan pendakwaan terhadap plaintif mengikut Seksyen 124C Kanun Keseksaan.Bagi tangkapan kedua selama 56 hari di bawah Seksyen 124K atau 124L Kanun Keseksaan, hakim mendapati defendan telah menangkap dan menahan Khairuddin di bawah SOSMA secara tidak sah apabila plaintif tidak disiasat di bawah kesalahan yang termasuk dalam akta tersebut."Saksi defendan sepanjang perbicaraan gagal memberi justifikasi sebab mengapa Khairuddin perlu ditangkap dan direman di bawah SOSMA. Saksi defendan gagal memberi keterangan di mahkamah sebab plaintif perlu disiasat atas kesalahan di bawah Seksyen 124K atau 124L," katanya.Mengenai tuntutan plaintif bagi pendakwaan berniat jahat, hakim memutuskan Khairuddin gagal untuk membuktikan secara imbangan kebarangkalian, niat jahat di pihak defendan.Menurut plaintif, pendakwaan terhadapnya dilakukan semata-mata kerana beliau bersubahat untuk menyokong dan menyediakan penipuan palsu terhadap Najib yang merupakan Perdana Menteri, Menteri Kewangan dan Pengerusi 1Malaysia Development Berhad (1MDB) ketika itu. Dan pendakwaan terhadapnya adalah semata-mata untuk menjaga kepentingan Najib."Plaintif tidak menunjukkan bahawa tujuan pendakwaan terhadapnya adalah untuk menutup aktiviti Najib, lebih-lebih lagi Najib bukanlah satu daripada pihak dalam saman itu,” katanya.Quay berkata secara keseluruhan, keterangan yang dikemukakan oleh plaintif tidak membuktikan niat jahat di pihak defendan.“Saya menerima bahawa defendan tidak mempunyai sebab yang munasabah dan kemungkinan penyebab. “Saya percaya defendan tidak mempunyai niat jahat atau motif selain membawa pesalah ke muka pengadilan dan membantu dalam penguatkuasaan undang-undang. Oleh itu, saya menolak tuntutan plaintif berkenaan pendakwaan terhadapnya dilakukan dengan niat jahat,” tambahnya.Sementara itu, Khairuddin dalam kenyataan media berkata beliau bersyukur dan amat gembira dengan keputusan mahkamah hari ini yang berpihak kepadanya.“Kebenaran telah timbul untuk membuktikan perjuangan saya membuat laporan-laporan kes skandal 1MDB di Singapura, Hong Kong, Perancis, Switzerland, United Kingdom dan Amerika Syarikat terbukti mempunyai asas kebenarannya,” katanya dan menambah akan memfailkan rayuan berhubung jumlah ganti rugi.-BERNAMA


Teknologi Plant Growth Promoting Rhizobacteria, tingkat produktiviti tanaman

SERDANG, 24 Ogos - Penggunaan Teknologi Plant Growth Promoting Rhizobacteria (PGPR) bakal membantu memenuhi permintaan terhadap produktiviti pertanian global.Teknologi pembiakan bakteria baik pada akar tanaman itu, berpotensi menjana semula pertanian mikrob dan meningkatkan produktiviti tanaman.Timbalan Menteri Pertanian dan Industri Makanan, Datuk Dr Nik Muhammad Zawawi Salleh berkata teknologi mikrob seperti biobaja, biostimulan, biopestisid dan sistem tanaman mesra alam memainkan peranan penting dalam mencapai matlamat pertanian regeneratif.Beliau berkata pertanian regeneratif telah diterima pakai di seluruh dunia sebagai pendekatan pertanian yang antaranya untuk meningkatkan kesihatan dan kesuburan tanah, meningkatkan biodiversiti ekosistem, menghasilkan makanan padat nutrien, dan membantu mengurangkan kesan perubahan iklim.Nik Muhammad Zawawi berkata penggunaan teknologi mikrob membantu dalam pengurangan penggunaan racun perosak, meningkatkan keselamatan makanan serta daya tahan tumbuhan terhadap tekanan alam sekitar yang disebabkan oleh pemanasan global.

(Nik Muhammad Zawawi berucap merasmikanthe Seventh Asian PGPR International Conference for Sustainable Agriculture 2022)

"Memahami komuniti mikroorganisma yang terdapat dalam sistem pertanian, dan cara memanfaatkannya sebagai alat untuk intensifikasi pertanian yang mampan akan mengubah pertanian menjadi berdaya tahan serta menghadapi cabaran penjaminan ketersediaan dan keselamatan makanan pada masa hadapan," katanya.Seminar empat hari yang bermula semalam, dihadiri 116 peserta tempatan dan luar negara antaranya dari India, Indonesia, Pakistan, Australia, Belanda dan Kanada.


Liwat murid: Bekas guru pelatih gagal dalam rayuan, dipenjara enam tahun, dua sebatan

PUTRAJAYA, 24 Ogos- Seorang bekas guru pelatih terpaksa menjalani hukuman penjara enam tahun selepas gagal dalam rayuannya di Mahkamah Rayuan di sini untuk mengetepikan sabitan atas kesalahan meliwat seorang murid tahun enam pada 2016.Mohamad Harman Faiz Hassin, 30, yang dibebaskan dengan ikat jamin RM22,000 dengan seorang penjamin sementara menunggu rayuannya selesai, turut diperintah disebat dua kali.Panel tiga hakim diketuai Datuk Seri Kamaludin Md Said sebulat suara menolak rayuan Mohamad Harman terhadap sabitan kesalahan liwat yang dilakukan di sebuah bilik di asrama institut perguruan di Besut, Terengganu pada kira-kira 1 tengah hari, 17 September 2016.Hakim berkata Mahkamah Sesyen telah membuat dapatan yang betul berdasarkan bukti dan sabitan Mohamad Harman bagi kesalahan itu adalah selamat.Bagaimanapun mahkamah membenarkan rayuan Mohamad Harman supaya hukuman penjaranya dikurangkan daripada 10 tahun kepada enam tahun.Dalam keputusan mahkamah, hakim itu berkata mahkamah bersetuju untuk mengurangkan hukuman penjara terhadap Mohamad Harman memandangkan perayu (Mohamad Harman) masih muda ketika melakukan kesalahan itu dan juga adalah pesalah pertama.Kamaludin berkata penjara enam tahun itu juga akan mengambil kira tempoh Mohamad Harman menjalani hukumam penjara sebelum dia diberi jaminan oleh Mahkamah Tinggi sementara menunggu rayuannya diselesaikan.

(Panel tiga hakim diketuai Datuk Seri Kamaludin Md Said sebulat suara menolak rayuan Mohamad Harman terhadap sabitan kesalahan liwat yang dilakukan di sebuah bilik di asrama institut perguruan di Besut, Terengganu pada kira-kira1 tengah hari, 17 September 2016)

Panel hakim terdiri daripada Hakim Mahkamah Rayuan Datuk Wira Ahmad Nasfy Yasin dan Hakim Mahkamah Tinggi Azizul Azmi Adnan, turut mengetepikan perintah Mahkamah Sesyen supaya Mohamad Harman menjalani pengawasan polis selama dua tahun selepas dia selesai menjalani hukuman penjara.Pada 5 Mac 2019, Mahkamah Sesyen mendapati Mohamad Harman bersalah atas tuduhan meliwat murid lelaki berusia 12 tahun ketika itu dan menjatuhkan hukuman penjara 14 tahun dan enam sebatan.Dia gagal dalam rayuannya terhadap sabitan di Mahkamah Tinggi namun hukumannya dikurangkan kepada 10 tahun penjara dan dua sebatan. Dia kemudiannya memfailkan rayuan kepada Mahkamah Rayuan.Peguam Datuk Jasbeer Singh Kaura yang mewakili Mohamad Harman memberitahu media bahawa anak guamnya pernah menjalani hukuman penjara kira-kira tiga setengah bulan sebelum ini.Pendakwaan dikendalikan Timbalan Pendakwa Raya Fauziah Daud. BERNAMA


Pembinaan SJKT Ladang Jeram perlu disegerakan - Saifuddin

KUANTAN, 24 Ogos - Ahli Parlimen Indera Mahkota, Datuk Seri Saifuddin Abdullah mahu pembinaan Sekolah Jenis Kebangsaan Tamil (SJKT) Ladang Jeram di Kuantan, Pahang disegerakan memandangkan tapak baharu sekolah tersebut telah ada.  Sekolah yang mempunyai 46 murid dan 8 orang guru itu, pernah dilaporkan media kerana terpaksa belajar dalam kontena yang diubah suai menjadi bilik darjah di atas tanah milik syarikat PASDEC Holdings Bhd.  Beliau berkata, sekolah tersebut telah dicadangkan berpindah ke tapak baharu, yang merupakan tanah milik kerajaan negeri Pahang.  Katanya, kerja-kerja pembersihan tanah telah selesai namun pembinaannya masih belum bermula kerana masalah kontraktor yang dilantik.

(Saifuddin bercakap kepada pemberita selepas melawatSekolah Jenis Kebangsaan Tamil (SJKT) Ladang Jeram di sini)

"Pihak PASDEC telah bercadang untuk membuat pembangunan komersial di atas tanah ini, dan mereka mencadangkan supaya sekolah ini berpindah. Soalnya sekolah ini belum boleh berpindah kerana sekolah yang sepatutnya dibangunkan belum siap,"kata Saifuddin di sini.Saifuddin berkata, pada Julai lalu Pengerusi Lembaga Pengurusan Sekolah, Datuk K Nadeson telah menghantar sepucut surat kepada Timbalan Menteri Pendidikan agar pembinaannya disegerakan dan akan bertemu dalam masa terdekat.  Pada masa sama, beliau meminta agar PASDEC Holdings Bhd dapat membenarkan sekolah tersebut beroperasi sehingga bangunan sekolah yang baharu siap.


Malaysia tidak berpuas hati laporan berkaitan perkembangan di Myanmar

KUANTAN, 24 Ogos - Malaysia menzahirkan rasa tidak puas hati terhadap laporan yang diterima berkaitan perkembangan yang berlaku di Myanmar, justeru menggesa pihak sektretariat ASEAN untuk mendapatkan maklumat terkini dan tepat daripada sumber yang boleh dipercayai.  ASEAN perlu mempunyai lebih 'sense of urgency' dalam mengendalikan isu berkaitan Myanmar dan tidak hanya bergantung pada satu mesyuarat ke mesyuarat yang lain, kerana keadaannya sudah berlanjutan lama dan menjadi semakin buruk. Menteri Luar Datuk Seri Saifuddin Abdullah berkata jika sekali pun masih memerlukan mesyuarat perkara itu boleh dilakukan pada bila-bila masa menggunakan teknologi kerana pertemuan akan datang adalah pada November ini.  "Apa yang saya tidak puas hati ialah maklumat yang sedemikian tidak disampaikan kepada saya sebagai menteri luar dan juga teman -teman saya sebagai menteri luar negara anggota ASEAN, sebab itu semasa mesyuarat menteri-menteri luar ASEAN pada 3 Ogos yang lalu saya telah meminta pihak sektretariat ASEAN mendapatkan maklumat terkini dan tepat daripada sumber yang boleh dipercayai," kata Saifuddin di sini. Selain tidak menerima maklumat yang tepat dan terkini, beliau juga kesal dengan perkembangan tidak menggalakkan berkaitan pemberian bantuan kemanusian menerusi pasukan petugas khas yang ditubuhkan bersama Junta Myanmar.  Beliau akan menulis surat kepada sekteriat ASEAN untuk Menteri Luar Negara ASEAN membuat penilain mengenai isu sebenar yang sedang berlaku di Myanmar.

(Saifuddin elawat Sekolah Jenis Kebangsaan Tamil (sjkt) Ladang Jeram di sini)

"Saya akan menulis kepada Sekretariat ASEAN untuk menteri-menteri luar harus membuat penilaian tentang keadaan sebenar dalam Myanmar. Apa sebenarnya yang sedang berlaku dengan angka-angka tepat dan terkini harus sentiasa dikemas kini. "Kita tidak boleh menunggu lagi satu mesyuarat dan seterusnya. Kita di ASEAN menguruskan isu ini dengan mesyuarat dan saya fikir ini tidak boleh lagi. Malaysia sedia bantu dalam hal untuk menyegerakan bantuan dan sebagainya," katanya. Ini termasuk bilangan angka terkini dan tepat berkaitan jumlah pertempuran, orang awam yang terbunuh, jumlah pelarian dalam negeri dan jumlah mereka yang telah ditahan.  Pada masa sama Saifuddin turut meminta ASEAN menilai semula kedudukan pasukan petugas khas yang ditubuhkan bersama Junta Myanmar dalam mengendalikan bantuan kemanusiaan.


Ismail Sabri dahului senarai penerima pingat sempena ulang tahun TYT Melaka

(Ismail Sabri dikurniakan Darjah Utama Negeri Melaka (DUNM) yang membawa gelaran Datuk Seri Utama)

MELAKA, 24 Ogos- Perdana Menteri, Datuk Seri Ismail Sabri Yaakob mengetuai senarai 883 keseluruhan penerima darjah, bintang dan pingat kebesaran Negeri Melaka sempena Hari Jadi Yang Dipertua Negeri, Tun Mohd Ali Mohd Rustam ke-73 di Seri Negeri, Ayer Keroh, di sini. Ismail Sabri dikurniakan Darjah Utama Negeri Melaka (DUNM) yang membawa gelaran Datuk Seri Utama.  Turut dikurniakan darjah kebesaran ialah Menteri Pertahanan Indonesia, Prabowo Subianto yang menerima Darjah Gemilang Seri Melaka (DGSM) bersama Pengarah Jabatan Siasatan Jenayah Narkotik Bukit Aman, Datuk Ayob Mydin Pitchay yang membawa gelaran Datuk Seri.Sementara itu, seramai 26 penerima menerima Darjah Cemerlang Seri Melaka (DCSM) yang membawa gelaran Datuk Wira manakala seramai sembilan orang lagi menerima Darjah Mulia Seri Melaka (DMSM) yang membawa gelaran Datuk.Antara penerima DCSM adalah Setiausaha Kerajaan Negeri Melaka Datuk Zaidi Johari dan Pengarah Pengurusan Polis Diraja Malaysia Bukit Aman Datuk Zaini Jass sementara penerima DMSM ialah Ketua Setiausaha Kementerian Pengangkutan Malaysia Datuk Isham Ishak dan Pengerusi Perbadanan Baitulmal Negeri Sabah Dr Omar Raisul As-Salam Syah A.S Omar.

Bagi Darjah Pangkuan Seri Melaka (DPSM) yang juga membawa gelaran Datuk, seramai 163 penerima termasuklah penyanyi lagenda rock negara Amy Search atau nama sebenar Suhaimi Abdul Rahman.Sementara bagi Darjah Seri Melaka (DSM), anugerah tersebut diberikan antaranya kepada Pengarah Bomba Negeri Melaka Abu Bakar Katain.

Bintang Gagah Perkasa (BGP) dikurniakan kepada Allahyarham Mohd Diya Che Jusoh, anggota bomba dari Balai Bomba dan Penyelamat (BBP) Melaka Tengah yang lemas dibawa arus deras pada 20 Okt 2021 ketika operasi menyelamat mangsa banjir di Kampung Sungai Putat.

(Penyanyi lagenda rock negara Amy Search atau nama sebenar Suhaimi Abdul Rahman antara 163 penerima Darjah Pangkuan Seri Melaka (DPSM) yang juga membawa gelaran Datuk)

Selain itu, penganugerahan Pingat Jasa Kebaktian (PJK) diberikan kepada Azwan Omar atau dikenali sebagai Abang Viva di atas jasa membantu jasa banjir.Penganugerahan juga diberikan kepada 71 penerima bagi Bintang Cemerlang Melaka (BCM) diikuti 159 penerima Bintang Khidmat Terpuji , 258 penerima Pingat Jasa Kebaktian, 151 penerima Pingat Bakti Masyarakat dan dua penerima Khidmat Lama. Upacara berkenaan berlangsung dalam tiga sesi istiadat iaitu pada pagi ini yang berlangsung di Balai Istiadat di Seri Negeri, Ayer Keroh dan dua sesi lagi pada 27 Ogos.Penerima terdiri daripada anggota Perkhidmatan Awam Negeri dan Persekutuan, ahli politik, ahli korporat, anggota Pertubuhan Bukan Kerajaan, pengamal media dan ahli badan sukarelawan.


Norizan Khazali dilantik SUK Kedah baharu

ALOR SETAR, 24 Ogos - Datuk Norizan Khazali, 56, dilantik sebagai Setiausaha Kerajaan (SUK) Negeri Kedah yang baharu berkuat kuasa hari ini bagi menggantikan Datuk Paduka Ammar Shaikh Mahmood Naim yang bersara wajib semalam.Istiadat pengurniaan tauliah pelantikan itu disempurnakan Sultan Kedah Al Aminul Karim Sultan Sallehuddin Sultan Badlishah di Balairung Seri Kecil, Istana Anak Bukit di sini hari ini.Norizan yang berkelulusan Ijazah Sarjana Sains M.Sc (L.A.D) Pentadbiran dan Pembangunan Tanah pada 2008, sebelum ini memegang jawatan Timbalan Setiausaha Kerajaan (Pembangunan).Beliau memulakan kerjaya sebagai Pegawai Tadbir Negeri Kedah pada 1 Dis 1991 di Pejabat Daerah dan Tanah Padang Terap dan mempunyai pengalaman luas dalam pentadbiran tanah selama 17 tahun.

Norizan juga bertanggungjawab merangka Pelan Transfomasi Pembangunan Negeri Kedah pada 2013 dan Pelan Pembangunan Kedah 2035 semasa bertugas di Unit Perancang Ekonomi Negeri (UPEN). Beliau juga bersama-sama dengan Pihak Berkuasa Pelaksanaan Koridor Utara (NCIA) merangka pembangunan Kedah Rubber City (KRC), Zon Ekonomi Sempadan Khas (SBEZ) Bukit Kayu Hitam, Kedah Aerotropolis, Taman Sains dan Teknologi Kedah (KSTP) dan Lebuhraya Koridor Utara (NCH).Sementara itu, Norizan berkata beliau akan memastikan perkhidmatan awam di negeri ini menjadi perkhidmatan yang cekap dan cepat, berintegriti, akauntabiliti dan responsif kepada pelanggan. “Sebagai SUK yang baharu saya mempunyai tanggungjawab besar untuk memimpin pentadbiran negeri Kedah khususnya pejabat awam...harapan saya supaya perkhidmatan awam di negeri ini akan menjadi satu perkhidmatan yang efisien, mesra dan fleksibel."Maksud fleksibel ini, kita kena membantu pelanggan sama ada individu atau swasta atau siapa sahaja dengan permudahkan urusan supaya rakyat dapat keputusan dan hidup lebih sejahtera," katanya. - BERNAMA


Transformasi perlu seiring permintaan pendengar - KP Penyiaran

ALOR SETAR, 24 Ogos - Warga Jabatan Penyiaran Malaysia di setiap negeri perlu memahami polisi serta dasar jabatan dan bergerak seiring agar penyampaian dasar kerajaan dapat dilakukan dengan lebih berkesan. Ketua Pengarah Penyiaran, Dato Che Roslan Che Daud berkata perubahan perlu dilakukan di peringkat organisasi dan individu walaupun dengan hanya sedikit anjakan. Katanya, program di stesen radio negeri memerlukan kajian agar transformasi yang dilakukan sejajar dengan permintaan dan keperluan kumpulan sasar khususnya pendengar."Kita boleh lonjakkan dengan lebih bagus. Kita perlu berubah, bergerak ke hadapan daripada status masa kini ke status baharu," kata Che Roslan di sini.

(Che Roslan berucap pada Perhimpunan Bulanan RTM KedahBersama Ketua Pengarah dan Kempen Kibar Jalur Gemilang peringkat Jabatan Penyiaran Kedah)

Pengarah Penyiaran Kedah Sharimah Abu Bakar menyerahkan Jalur Gemilang kepada Ketua Pengarah sebagai simbolik pelancaran. Jalur Gemilang kemudian diserahkan kepada ketua-ketua bahagian Jabatan Penyiaran Kedah.


Malaysia sasar 20 senarai ekosistem syarikat pemula global dunia menjelang 2030

KOTA KINABALU, 24 Ogos - Malaysia menyasarkan untuk berada dalam 20 senarai ekosistem syarikat Pemula Global dunia melalui Pelan Halatuju Ekosistem Startup Malaysia 2021-2030 (SUPER) selaras dengan dasar dan inisiatif negara untuk menjana inovasi berteknologi tinggi.Menteri Sains, Teknologi dan Inovasi (MOSTI) Datuk Seri Dr Adham Baba berkata berdasarkan laporan ekosistem syarikat Pemula Global 2021, Malaysia kini berada dalam kedudukan 21 daripada 100 ekosistem membangun terbaik.

“Malaysia juga berada di tempat kedua di belakang Singapura paling inovatif (Indeks Ekonomi Platform Digital 2020) dan bilangan syarikat pemula pula, negara di tempat ketiga tertinggi di Asia Tenggara.“Dengan adanya SUPER atau pembangunan ekosistem roadmap startup (pelan hala tuju pemula) ini, kita ada intervensi yang akan kita laksanakan dengan menggariskan lima cabaran iaitu bakat, pembiayaan, peraturan, dasar dan penembusan ke peringkat antarabangsa,” katanya.Beliau berkata demikian kepada pemberita selepas melancarkan Jelajah MYStartup East Malaysia dan menyaksikan pertukaran dokumen memorandum persefahaman (MoU) antara Cradle Fund Sdn. Bhd. (Cradle) bersama Pusat Kreatif Ekonomi dan Inovasi Sabah (Scenic) di Pusat Konvensyen Antarabangsa Kota Kinabalu di sini hari ini.Dr Adham berkata melalui portal MYStartup yang dilancarkan oleh MOSTI pada November tahun lepas, sehingga kini sebanyak 2,227 syarikat pemula telah mendaftar di portal berkenaan bagaimanapun jumlah syarikat yang berdaftar dari Sabah hanya 24 syarikat sahaja.Justeru, melalui jelajah MYStartup dengan kerjasama Scenic lebih banyak syarikat pemula di Sabah akan menyertai dan mendaftar dalam platform SUPER di laman web www.mystartup.gov.my.Beliau berkata Kementerian Sains, Teknologi dan Inovasi Sabah (KSTI) menyasarkan sekurang-kurangnya 50 syarikat pemula di Sabah akan menyertai SUPER tahun ini.-BERNAMA


Melaka perlu tambah baik pengangkutan awam

AYER KEROH, 24 Ogos - Yang di-Pertua Negeri Melaka, Tun Mohd Ali Mohd Rustam mencadangkan kepada kerajaan negeri supaya menambah baik perkhidmatan pengangkutan awam bagi menjadikan ia pilihan utama pelancong.Menurutnya, Melaka sebagai negeri pelancongan sentiasa menjadi tumpuan khususnya selepas beralih ke fasa endemik namun, kebanyakan pelancong cenderung memilih menaiki kenderaan sendiri.

"Justeru saya mencadangkan agar kebolehcapaian kepada pelbagai mod pengangkutan khasnya pengangkutan awam ini ditambah baik supaya semua lapisan masyarakat mendapat kemudahan termasuklah kepada golongan warga emas, ibu mengandung dan kanak-kanak."Selain itu juga, jumlah laluan serta frekuensi laluan bas perlu ditingkatkan agar tempoh menunggu dan akses laluan lebih relevan, sesuai dengan kehendak pengguna," katanya ketika berucap pada Istiadat Penganugerahan Darjah, Bintang dan Pingat Kebesaran Negeri Melaka sempena Sambutan Hari Jadi Ke-73 beliau, di sini.Mohd Ali turut menyarankan Panorama Melaka meningkatkan bilangan bas serta mencari peluang memudahkan akses kepada perkhidmatan teknologi yang diintegrasikan dengan perancangan perjalanan serta pembayaran digital."Bagi meningkatkan lagi integrasi dan mempelbagaikan lagi mod perjalanan batuan pertama dan batuan terakhir , adaptasi pengangkutan Mikro-Mobiliti perlulah dijadikan salah satu mod pengangkutan yang digalakkan di Melaka sejajar dengan perubahan teknologi terkini," katanya.


PM dahului senarai penerima pingat sempena ulang tahun TYT Melaka

MELAKA 24 Ogos- Perdana Menteri, Datuk Seri Ismail Sabri Yaakob mendahului senarai 347 penerima darjah kebesaran, bintang dan pingat negeri Melaka sempena ulang tahun ke-73 Yang di-Pertua Negeri Tun Mohd Ali Rustam.Datuk Seri Ismail Sabri dikurniakan Darjah Utama Negeri Melaka (DUNM) yang membawa gelaran Datuk Seri Utama. Secara keseluruhan, seramai 883 penerima menerima pingat dan darjah kebesaran pada upacara yang berlangsung dalam tiga sesi istiadat.Istiadat pertama berlangsung pagi ini di Balai Istiadat di Seri Negeri, Ayer Keroh dan dua sesi lagi pada 27 Ogos nanti.Penerima terdiri daripada anggota Perkhidmatan Awam Negeri dan Persekutuan, ahli politik, ahli korporat, anggota Pertubuhan Bukan Kerajaan, pengamal media dan ahli badan sukarelawan.

(Tun Mohd Ali Rustam mengurniakan Darjah Utama Negeri Melakakepada Datuk Seri Ismail Sabri Yaakob / Foto BERNAMA)

Turut menerima pingat kebesaran ialah Pengarah Jabatan Siasatan Jenayah Narkotik Bukit Aman, Datuk Ayob Khan Mydin Pitchay dan Menteri Pertahanan Indonesia, Prabowo Subianto yang masing-masing menerima pingat Darjah Gemilang Seri Melaka (DGSM) yang membawa gelaran Datuk Seri. Sementara itu, seramai 26 penerima menerima Darjah Cemerlang Seri Melaka (DCSM) yang membawa gelaran Datuk Wira manakala seramai sembilan orang lagi menerima Darjah Mulia Seri Melaka (DMSM) yang membawa gelaran Datuk.Antara penerima DCSM adalah Setiausaha Kerajaan Negeri Melaka, Datuk Zaidi Johari dan Pengarah Pengurusan Polis Diraja Malaysia Bukit Aman, Datuk Zaini Jass sementara penerima DMSM ialah Ketua Setiausaha Kementerian Pengangkutan, Datuk Isham Ishak dan Pengerusi Perbadanan Baitulmal Negeri Sabah, Dr. Omar Raisul As-Salam Syah A.S Omar. Bagi Darjah Pangkuan Seri Melaka (DPSM) yang juga membawa gelaran Datuk, seramai 163 penerima termasuk penyanyi legenda rock negara, Amy Search atau nama sebenar Suhaimi Abdul Rahman.Sementara bagi Darjah Seri Melaka (DSM), anugerah tersebut diberikan antaranya kepada Pengarah Bomba Negeri Melaka, Abu Bakar Katain. Bintang Gagah Perkasa (BGP) dikurniakan kepada Allahyarham Mohd Diya Che Jusoh, anggota bomba dari Balai Bomba dan Penyelamat (BBP) Melaka Tengah yang lemas dibawa arus deras pada 20 Okt 2021 ketika operasi menyelamat mangsa banjir di Kampung Sungai Putat.Selain itu, penganugerahan Pingat Jasa Kebaktian (PJK) diberikan kepada Azwan Omar atau dikenali sebagai Abang Viva atas jasa membantu mangsa banjir.Penganugerahan juga diberi kepada 71 penerima bagi Bintang Cemerlang Melaka (BCM) diikuti 159 penerima Bintang Khidmat Terpuji , 258 penerima Pingat Jasa Kebaktian, 151 penerima Pingat Bakti Masyarakat dan dua penerima Khidmat Lama. -BERNAMA


Datuk Norizan Khazali dilantik sebagai Setiausaha Kerajaan Negeri Kedah yang baharu

ALOR SETAR, 24 Ogos - Timbalan Setiausaha Kerajaan Negeri Kedah (Pembangunan), Datuk Norizan Khazali, 56 tahun dilantik sebagai Setiausaha Kerajaan Negeri Kedah yang baharu. Beliau menggantikan Dato' Paduka Ammar Dato' Sheikh Mahmood Naim yang bersara wajib, semalam.Majlis Pengurniaan Tauliah Pelantikan berlangsung di Balairung Seri Kecil, Istana Anak Bukit, Alor Setar, pagi tadi.  Istiadat pengurniaan tauliah pelantikan disempurnakan oleh Sultan Kedah, Al-Aminul Karim Sultan Sallehuddin ibni Almarhum Sultan Badlishah.

Datuk Norizan sebelum ini pernah memegang beberapa jawatan penting dalam pentadbiran kerajaan.Beliau bukan sahaja berpengalaman dalam pentadbiran daerah, tanah dan Pihak Berkuasa Tempatan tetapi juga dalam pembangunan ekonomi negeri. Antaranya, ketika menjadi Timbalan Pengarah Unit Perancang Ekonomi Negeri pada tahun 2013 hingga 2015.Datuk Norizan turut bertanggungjawab merangka Pelan Transfomasi Pembangunan Negeri Kedah, Pelan Pembangunan Kedah 2035 dan juga merangka pembangunan Kedah Rubber City bersama-sama dengan Northern Corridor Implementation Authorithy (NCIA).


COVID-19 belum berakhir, rakyat perlu terus patuh SOP

KUALA LUMPUR, 24 Ogos- Meski negara telah memasuki fasa peralihan ke endemik, namun penularan wabak COVID-19 masih belum berakhir.Ketua Pengarah Kesihatan, Tan Sri Dr Noor Hisham Abdullah berkata, masyarakat perlu bersiap sedia menghadapi kemungkinan gelombang baharu COVID-19 dalam beberapa bulan akan datang. Jelasnya, perkara itu bukan untuk menimbulkan panik dalam kalangan rakyat tetapi sebagai langkah pencegahan bagi membendung jangkitan wabak tersebut.Menurut beliau, selagi sistem penjagaan kesihatan Malaysia tidak terjejas, ia akan dapat berfungsi secara optimum dalam menangani kes baharu bagi menjaga kesihatan rakyat."Langkah-langkah pencegahan kesihatan awam seperti pemakaian pelitup muka wajar diteruskan selain kekal patuh Prosedur Operasi Standard (SOP).Kerajaan sudah merangka pelbagai pelan untuk menangani kemungkinan berlakunya lonjakan kes pada masa hadapan," katanya ketika berucap merasmikan Simposium Antarabangsa Sains Kesihatan ke-13 (I-Sihat 2022) secara maya.

(Tan Sri Dr. Noor Hisham Abdullah berucap merasmikan Simposium Antarabangsa Sains Kesihatan ke-13 secara maya)

Tambah Tan Sri Dr. Noor Hisham, simposium berkenaan merupakan inisiatif terbaik mencari solusi kesinambungan hidup bersama virus COVID-19.


Rasuah, anggota polis mengaku tidak bersalah

BUTTERWORTH, 24 Ogos - Seorang anggota polis berpangkat sarjan dihadapkan ke Mahkamah Sesyen Butterworth atas tiga pertuduhan meminta dan menerima rasuah tahun lepas.  Tertuduh, Mohd. Azlan Mohd. Nor, 36 tahun bagaimanapun mengaku tidak bersalah selepas pertuduhan dibacakan di hadapan Hakim Zulhazmi Abdullah.Mengikut dua pertuduhan, tertuduh yang bertugas di Ibu Pejabat Polis Daerah (IPD) Seberang Perai Tengah didakwa meminta suapan wang masing-masing RM1,500 daripada dua individu sebagai dorongan untuk tidak mengambil apa-apa tindakan ke atas mereka yang disiasat.

Kesalahan dilakukan di Jabatan Siasatan Jenayah, IPD Seberang Perai Tengah pada 5.40 petang, 15 Julai tahun lepas.  Tertuduh turut didakwa menerima rasuah RM1,300 daripada salah seorang individu terbabit di tempat sama pada 8 Ogos 2021 pukul 6.25 petang. Kes dikendalikan Timbalan Pendakwa Raya, Mohamad Azlan Basri, manakala tertuduh diwakili peguam, Chandra Segaran. Tertuduh dibenarkan diikat jamin RM12,000 dengan seorang penjamin disamping syarat tambahan perlu menyerahkan dokumen perjalanan, melapor diri di pejabat SPRM setiap bulan dan dilarang menganggu saksi.  Hakim menetapkan 26 september depan sebagai tarikh sebutan semula kes.


Malaysia Airlines tawar diskaun sehingga 31% sempena bulan kebangsaan

KUALA LUMPUR, 24 Ogos - Malaysia Airlines menawarkan diskaun sehingga 31 peratus bagi tambang penerbangan ke semua destinasi domestik dan destinasi antarabangsa terpilih.Tawaran sempena sambutan Bulan Kebangsaan itu boleh dimanfaatkan pelanggan bermula hari ini sehingga 29 Ogos 2022.

Diskaun tersebut melibatkan tempoh perjalanan mulai hari ini sehingga 12 April 2023.Pelanggan yang menempah pakej percutian melalui cabang operasi pelancongan Malaysia Airlines, MHholidays juga boleh menikmati diskaun sehingga 20 peratus untuk penerbangan dan pakej hotel ke semua destinasi domestik.Maklumat lanjut mengenai tawaran berkenaan, pelanggan boleh melayari laman web rasmi Malaysia Airlines atau muat turun aplikasi Malaysia Airlines.


Tunda pembedahan, JKN Kedah siasat punca sebenar

ALOR SETAR, 24 Ogos - Jabatan Kesihatan Negeri (JKN) Kedah sedang menyiasat punca sebenar berhubung isu penundaan pembedahan seorang pesakit di Hospital Kulim, baru-baru ini.Pengarah, Dr Othman Warijo berkata siasatan itu sebagai tindakan segera susulan hantaran ‘isu Hospital Kulim memang makin menjadi-jadi sekarang’ oleh seorang individu yang tular di media sosial, semalam.

"Berikutan itu, pihak pengurusan Hospital Kulim sudah menghubungi pengadu melalui telefon dan menerangkan situasi sebenar dan kita memohon maaf kepada pesakit dan keluarganya berikutan masalah yang terjadi."Pengadu juga menerima penjelasan dengan baik, seterusnya bersetuju memadam hantaran yang ditulis di laman sosialnya sebelum ini," katanya menerusi kenyataan.Mengulas lanjut, Dr Othman berkata pihaknya sudah menjalankan siasatan terperinci berhubung dakwaan bahawa pihak hospital menunda tiga kali pembedahan seorang pesakit berdasarkan aduan dibuat pengadu."Kita sedang meneruskan siasatan bagi mengenal pasti punca sebenar insiden, seterusnya mengambil tindakan penambahbaikan agar isu seumpama tidak berulang dan proses janji temu bagi pembedahan menjadi lebih cekap serta mesra pelanggan."Ingin dijelaskan dalam tempoh pemulihan perkhidmatan, kes yang memerlukan pembedahan segera dan kecemasan seperti kes berkaitan trauma, kanser dan pembedahan caesarean serta kes yang tertangguh ketika tempoh pandemik lalu, akan diberi keutamaan berbanding kes lain," katanya.Semalam, seorang pengadu mendakwa tarikh pembedahan bagi membuang ketulan di atas bahu adiknya di Hospital Kulim terpaksa ditunda tiga kali bermula 24 Julai, 3 Ogos dan 24 Ogos lalu, tanpa diberi alasan kukuh menyebabkan kesulitan kepada keluarganya.


KD Lekiu sertai empat eksesais di Regional Partnership Exercise 2022

LUMUT, 24 Ogos - Tentera Laut Diraja Malaysia (TLDM) menghantar Kapal Diraja (KD) Lekiu menyertai Regional Partnership Exercise 2022 melibatkan empat eksesais selama 86 hari bermula semalam hingga 17 November depan.TLDM dalam satu kenyataan berkata eksesais itu akan membabitkan Eks Malindo Jaya 26/22, Eks Kakadu 2022, Eks Kerismas 2022 dan Eks Malapura 30/22 yang akan dilaksanakan di perairan Laut China Selatan, Indonesia, Australia dan Singapura.KD Lekiu yang memulakan pelayaran dari Tambatan Pangkalan Lumut (TPL) dengan diketuai Pegawai Memerintah, Kepten Mohd Reduan Ayob itu dijadualkan kembali ke TPL pada 17 November depan.

"Pembabitan KD Lekiu dalam empat siri eksesais secara berterusan ketika pelayaran Regional Partnership Exercise 2022 ini membuktikan ketersediaan dan kebolehoperasian aset pertahanan maritim negara serta profesionalisme warga di tahap yang tertinggi."Selain komitmen TLDM ke arah memperkasakan diplomasi pertahanan di peringkat antarabangsa seiring angkatan laut di peringkat global melalui kerjasama serantau," menurut kenyataan itu.Menurut kenyataan itu lagi, eksesais pertama yang akan disertai adalah Eks Malindo Jaya 26/22 di Surabaya, Indonesia yang merupakan eksesais bilateral bagi memperkukuhkan kerjasama serantau Malaysia-Indonesia dalam melaksanakan operasi bersama.Sebanyak dua aset utama TLDM yang akan terbabit iaitu KD Lekiu dan KD Sri Indera Sakti disamping aset sokongan yang lain."Eks KAKADU 2022 pula adalah eksesais multilateral yang membabitkan angkatan laut dari pelbagai negara dengan pembabitan aset yang besar di Darwin, Australia."Ia adalah latihan dwitahunan perdana antarabangsa serantau yang dianjurkan oleh Tentera Laut Diraja Australia. Eksesais ini menyediakan peluang penglibatan kepada semua negara sahabat untuk melaksanakan aktiviti maritim secara multinasional meliputi operasi dan peperangan tahap tinggi," katanya.Seterusnya KD Lekiu akan meneruskan pelayaran dari Darwin ke perairan Laut China Selatan bagi menyertai Eks Kerismas 2022 yang mana ia adalah eksesais berskala besar TLDM yang dianjurkan secara tahunan.Pada penghujung pelayaran, KD Lekiu akan menyertai satu lagi eksesais bilateral bersama Tentera Laut Republik Singapura (TLRS) iaitu Eks MALAPURA 30/22 di Changi Naval Base, Singapura.


PBD komponen penting bantu kembangkan prestasi murid

KUALA LUMPUR, 24 Ogos- Pelaksanaan Pentaksiran Bilik Darjah (PBD) di dalam Pentaksiran Berasaskan Sekolah (PBS) dilihat menjadi komponen penting dalam membina dan mengembangkan potensi murid, khusus dengan adanya langkah intervensi.Menteri Kanan Pendidikan Datuk Dr Radzi Jidin berkata pelaporan baharu PBD bagi setiap mata pelajaran di sekolah mempunyai tiga aspek meliputi penguasaan mata pelajaran, ujian akhir tahun dan komponen usaha murid dalam memberi pelaporan menyeluruh terhadap prestasi murid.

(Menteri Kanan Pendidikan, Datuk Dr Radzi Jidin)

“Kerana terdapat situasi ibu bapa lihat anaknya rajin tetapi apabila sampai masa keputusannya tidak tinggi. Melalui tiga pendekatan ini, jika anak kita dapat tahap penguasaan lima (markah penilaian), ujian akhir tahun (dua) dan usaha (enam) bererti anak murid itu adalah seorang pelajar yang rajin.“Namun, terdapat beberapa topik pada mata pelajaran itu yang dia sangkut. Maka, dengan adanya pelaporan PBD ini, di situ kita dapat bantu murid itu,” katanya pada program Ruang Bicara terbitan BernamaTV yang disiarkan hari ini.Radzi berkata PBD jika dibandingkan dengan sistem pembelajaran sebelum ini, dilihat mampu mengembangkan potensi murid secara total berikutan prestasi mereka tidak diukur dan terhad hanya kepada peperiksaan semata-mata.“Anak-anak kita ini mempunyai kekuatan masing masing dan kita perlu pastikan supaya kita tidak ‘bunuh’ potensi anak-anak ini di peringkat yang terlalu awal.“Sebelum ini, kalau lihat keputusan UPSR, maka itulah (keputusannya), tiada langkah intervensi. Di situ berlakunya perkara seperti murid yang tidak boleh membaca meskipun sudah di peringkat sekolah menengah, kerana tiada langkah intervensi dilakukan bagi menangani perkara ini,” katanya.Pada April tahun lepas, Radzi telah mengumumkan pemansuhan sepenuhnya Ujian Pencapaian Sekolah Rendah (UPSR) mulai 2021 sekali gus memberi tumpuan terhadap pemerkasaan PBS manakala kemasukan ke sekolah berasrama penuh dan sebagainya mulai 2022 adalah berdasarkan Pentaksiran Kemasukan Sekolah Khusus (PKSK).-BERNAMA


Gempa bumi sederhana di selatan Sumatera

PETALING JAYA, 24 Ogos- Gempa bumi sederhana berukuran 5.3 pada skala Richter telah melanda selatan Sumatera, Indonesia pada 10.30 malam tadi.Menurut kenyataan Jabatan Meteorologi gempa berpusat di 5.3 darjah Selatan dan 102.8 darjah Timur dengan kedalaman 65 kilometer.Kedudukannya 158 kilometer Selatan dari Pagar Alam, IndonesiaMetMalaysia memaklumkan, tiada ancaman tsunami kepada Malaysia.

(Gempa bumi kuat di selatan Sumatera/MetMalaysia)


KUSKOP bakal wujudkan Federasi Koperasi Sekolah

KUALA SELANGOR, 23 Ogos- Kementerian Pembangunan Usahawan dan Koperasi bakal (KUSKOP) menubuhkan 'Federasi Koperasi Sekolah' bagi menyelaraskan standard aktiviti koperasi sekolah di seluruh negara.Menterinya, Tan Sri Noh Omar memaklumkan, federasi ini diletakkan di bawah Suruhanjaya Koperasi Malaysia dan akan dilancarkan dalam tempoh terdekat.

(Menteri Pembangunan Usahawan dan Koperasi, Tan Sri Noh Omar)

"Sekarang ini kita ada enam federasi, kita hendak jadikan tujuh federasi. Peranan federasi ini mereka ini ada jawatankuasa dan ahli-ahlinya terdiri daripada semua koperasi-koperasi sekolah yang ada di dalam negara kita", katanya kepada media selepas merasmikan majlis Kuiz Koperasi Daerah Kuala Selangor di Sekolah Menengah Kebangsaan Pengkalan Permatang, Kuala Selangor."Melalui federasi ini mereka boleh membuat program dan merancang bagaimana mereka boleh menaik taraf koperasi sekolah.Kementerian juga akan menyalurkan peruntukan untuk anggota federasi ini menjalankan aktiviti dalam menaik taraf koperasi.Tan Sri Noh memaklumkan, ketika ini terdapat hampir 2,500 buah koperasi sekolah di seluruh negara dengan keahlian seramai 1.9 juta orang.


Malaysia berminat belajar dari Thailand mengenai penggunaan kanabis dalam perubatan

BANGKOK, 23 Ogos- Malaysia berminat untuk mengetahui dengan lebih mendalam mengenai kanabis terutama dalam aspek aplikasi berasaskan penyelidikan dan produk farmaseutikal untuk kegunaan perubatan, kata Menteri Kesihatan Khairy Jamaluddin.Beliau juga berharap Malaysia dan Thailand akan terus saling bertukar pengetahuan teknikal dan penyelidikan klinikal untuk memastikan keselamatan serta keberkesanan produk kanabis dalam perubatan. "Pegawai kami (Malaysia dan Thailand) masih meneruskan pertukaran maklumat teknikal supaya kami lebih memahami bukti klinikal penggunaan kanabis untuk tujuan perubatan serta kerangka kerja pengawalseliaan baharu," katanya pada sidang media bersama rakan sejawatannya Anutin Charnvirakul, di sini, Selasa. Khairy sedang mengadakan lawatan kerja empat hari atas undangan Anutin, yang juga Timbalan Perdana Menteri Thailand.Terdahulu, Khairy melawat Pertubuhan Farmaseutikal Kerajaan (GPO) dan diberi taklimat mengenai dasar perubatan kanabis di Thailand, termasuk amalan, kaedah penanaman dan penyelidikan serta penggunaan kanabis dan ketum untuk tujuan kesihatan.Pada 9 Jun, Thailand menjadi negara Asia Tenggara pertama yang membenarkan penanaman dan pemilikan kanabis untuk perubatan.Khairy berkata beliau dan Anutin turut berbincang mengenai potensi dan peluang Thailand membekalkan Malaysia produk kanabis melalui GPO untuk tujuan penyelidikan klinikal bagi keselamatan dan keberkesanan penggunaan produk kanabis.

(Khairy sedang mengadakan lawatan kerja empat hari atas undangan Anutin, yang juga Timbalan Perdana Menteri Thailand/FOTO KKM)

“Saya turut meminta Anutin untuk mengkaji kemungkinan Malaysia membekalkan Thailand dengan daun dan pokok ketum mentah,” katanya.Khairy turut mengucapkan terima kasih kepada Anutin yang telah mempelawa untuk mengetahui potensi penggunaan kanabis dan ketum serta kerangka kerja undang-undang untuk kegunaan perubatan.“Saya ingin mengucapkan tahniah kepada Anutin dan Kementerian Kesihatan Awam Thailand yang telah berjaya mengubah kanabis menjadi sesuatu yang membawa manfaat kepada kesihatan dan kesejahteraan rakyat Thailand,” katanya. Beliau berkata penanaman kanabis menawarkan sumber pendapatan baharu untuk petani dan orang ramai.Apabila ditanya sama ada Malaysia bercadang untuk membenarkan penggunaanya untuk tujuan perubatan, Khairy berkata “jika terdapat bukti klinikal yang membolehkannya”.“Antara ilmu penting yang diperoleh daripada pengalaman di Thailand ialah mengenai data klinikal dan data yang dikumpul sejak penggunaan kanabis untuk perubatan."Sekiranya kami berpuas hati dengan data itu, pasti akan mempengaruhi kami untuk membenarkan penggunaan kanabis bagi tujuan perubatan," katanya.Beliau berkata langkah Thailand dalam menerajui usaha membenarkan penanaman dan pemilikan kanabis untuk tujuan perubatan ialah contoh yang baik di rantau ASEAN dengan negara anggota lain boleh menggunakan data yang ada bagi merangka dasar.Sementara itu, Anutin berkata beliau berharap dapat berkongsi pengalaman Thailand dalam perubatan kanabis dengan Khairy dan Malaysia.Anutin juga berbesar hati untuk berkongsi pengalamannya tentang proses membenarkan kanabis dalam perubatan.Terdahulu, Khairy melawat Hospital Antarabangsa Bumrungrad, antara hospital swasta terbesar di Asia Tenggara, untuk mempelajari amalan terbaik dalam pelancongan perubatan.- BERNAMA


Malaysia, Singapura muktamad kerangka kerjasama dalam ekonomi digital, hijau

KUALA LUMPUR, 23 Ogos- Malaysia dan Singapura memuktamadkan dua kerangka kerjasama dalam ekonomi digital dan hijau, menurut Kementerian Perdagangan Antarabangsa dan Industri (MITI).MITI dan Kementerian Perdagangan dan Industri Singapura (MTI) menjelaskan kerangka itu berfungsi sebagai asas untuk inisiatif dua hala masa hadapan yang berkaitan dengan ekonomi digital dan hijau.Malaysia dan Singapura juga bersetuju untuk melaksanakan usaha ke arah pemeteraian kerangka itu pada akhir 2022, menurut kenyataan bersama MITI dan MTI yang dikeluarkan di sini, pada Selasa.Menurutnya kerangka itu dimuktamadkan selepas Menteri Kanan Perdagangan Antarabangsa dan Industri, Datuk Seri Mohamed Azmin Ali serta Menteri Perdagangan dan Industri Singapura, Gan Kim Yong bertemu di Singapura pada 22 Ogos, 2022.Menurut kenyataan itu, kerangka ekonomi digital akan memudahkan kerjasama yang diperhebat dalam bidang seperti pemudahan perdagangan; identiti digital; piawaian; penggalakan pelaburan; pemudahan pendigitalan serta pendigitalan perusahaan mikro, kecil dan sederhana (PMKS).“Ini akan membuka peluang yang lebih luas, memberi manfaat kepada perniagaan, pekerja dan rakyat di kedua-dua negara,” jelasnya.Menurut kenyataan bersama itu, Singapura dan Malaysia akan mengukuhkan kerjasama dalam ekonomi hijau untuk nyahkarbon industri selain membolehkan perniagaan dan pekerja merebut peluang yang muncul.Mengikut kerangka ekonomi hijau, kedua-dua negara bersetuju untuk bekerjasama dalam mobiliti generasi akan datang termasuk kenderaan elektrik dan kenderaan tanpa pemandu selain pertukaran dasar alam sekitar, sosial dan tadbir urus (ESG), tambahnya.Malaysia dan Singapura juga sepakat untuk bekerjasama dalam pembangunan kapasiti pengeksport; penyelesaian rendah karbon termasuk penyerapan, penggunaan serta penyimpanan hidrogen dan karbon; kerjasama industri kredit karbon dan piawaian teknologi tenaga boleh baharu, menurut kenyataan bersama itu.

(MITI dan Kementerian Perdagangan dan Industri Singapura (MTI) menjelaskan kerangka itu berfungsi sebagai asas untuk inisiatif dua hala masa hadapan yang berkaitan dengan ekonomi digital dan hijau/FOTO FB AZMIN ALI)

Mohamed Azmin menekankan bahawa bidang kerjasama yang dipersetujui dalam ekonomi hijau adalah selaras dengan matlamat Rancangan Malaysia Ke-12 untuk menggalakkan industri dan pasaran hijau, mengurangkan pencemaran dan pelepasan gas rumah hijau di samping memulihara sumber asli.Beliau menegaskan usaha itu dilakukan sebagai sebahagian daripada inisiatif kerajaan untuk mempercepat peralihan sektor pembuatan tempatan khususnya PMKS kepada ESG dan ekonomi hijau.“Ini akan membolehkan mereka bersepadu dengan rantaian bekalan serantau dan global, mengukuhkan daya tahan rantaian bekalan selain memenuhi peningkatan permintaan pengguna tempatan terhadap produk yang mematuhi ESG,” katanya dalam kenyataan itu.Beliau berkata secara khususnya, melalui kerjasama ini, kedua-dua negara boleh bertukar-tukar amalan terbaik dari segi pengkuantitian pelepasan karbon dalam sektor pembuatan.Mengenai kerangka ekonomi digital, Mohamed Azmin menyatakan keyakinan bahawa ia sejajar dengan agenda MyDigital, yang akan memperkasakan lagi perniagaan untuk menyepadukan operasi mereka secara digital di peringkat global, seterusnya meningkatkan daya saing ekonomi.Sementara itu, Gan berkata kedua-dua kerangka itu menandakan satu kejayaan dalam perkongsian yang telah lama terjalin dan pelbagai bentuk antara Singapura dengan Malaysia.Beliau berkata persetujuan itu meletakkan asas bagi kerjasama seterusnya antara kedua-dua negara merentas pelbagai bidang ekonomi hijau dan digital di Singapura dan Malaysia, untuk memberikan manfaat besar kepada rakyat dan perniagaan.-BERNAMA


KPKT rancang bina 500 unit rumah PPR di Jenderak, Kuala Krau

(Datuk Seri Reezal Naina Mericanmajlis perasmian Balai Bomba dan Penyelamat Kuala Krau yang dirasmikan Menteri Besar, Datuk Seri Wan Rosdy Wan Ismail)

TEMERLOH, 23 Ogos- Kementerian Perumahan dan Kerajaan Tempatan ( KPKT) komited untuk membina 500 unit projek Program Perumahan Rakyat ( PPR) di Jenderak Kuala Krau. Menterinya, Datuk Seri Reezal Naina Merican berkata, projek yang dirancang melibatkan pembinaan kediaman teres di bawah Rancangan Malaysia (RMK-12).  Beliau berkata, program itu adalah merupakan tanggungjawab berterusan kerajaan bagi memastikan semua golongan khususnya B-40 memiliki rumah kediaman.  Jelasnya, proses kelulusan pelaksanaan projek PPR berkeluasan750 kaki persegi ini, lebih mudah dengan kerjasama erat kerajaan-kerajaan negeri yang meluluskan kawasan tapak rumah.  "Kabinet turut bersetuju pembinaan PPR di negeri-negeri selepas ini, tidak perlu lagi dibuat dengan pemindahan tanah daripada kerajaan negeri kepada Pesuruhjaya Tanah Persekutuan (PTP), ia antara lain bagi mempercepatkan proses pembinaan di kawasan yang terlibat," katanya. Beliau berkata, Rumah PPR adalah satu program kerajaan untuk penempatan semula penduduk dan memenuhi keperluan tempat kediaman bagi golongan berpendapatan rendah dengan tawaran harga serendah RM35,000. Tambah beliau, program PPR satu projek keutamaan dan berterusan kerajaan Persekutuan dengan diberi hala tuju baharu yang lebih menyerlah seiring dengan keadaan semasa.

(Proses kelulusan pelaksanaan projek PPR berkeluasan750 kaki persegi ini, lebih mudah dengankerjasama erat kerajaan-kerajaannegeri yang meluluskan kawasan tapak rumah/BERNAMA)

"Ia akan dibina mengikut ketetapan hala tuju PPR baharu antaranya bersaiz 69.677 meter persegi, selain mengambil kira elemen seperti keterhubungan dan akses Internet seperti fibre to the home (FTTH) dan kemudahan awam,"katanya.Beliau berkata demikian kepada media selepas majlis perasmian Balai Bomba dan Penyelamat Kuala Krau yang dirasmikan Menteri Besar, Datuk Seri Wan Rosdy Wan Ismail. Katanya balai bomba dengan keluasan kira-kira dua hektar itu dilengkapi dengan ruang jentera satu petak, pejabat pentadbiran, stor logistik berserta garaj berbumbung.“Ia sekali gus menjadikan di seluruh negeri Pahang kini mempunyai 28 balai bomba dan dengan pembinaan balai baharu ini akan membantu meningkatkan lagi kemampuan wira merah (pasukan bomba) kita dalam memberi tempoh bertindak yang lebih cekap dan pantas terhadap sebarang panggilan kecemasan.“Ini pasti melegakan penduduk yang sebelum ini terpaksa bergantung kepada khidmat dan kekuatan balai bomba Temerloh, Jengka dan Jerantut yang jaraknya hampir 40 kilometer dari sini,” kata Reezal Merican.Dalam perkembangan berkaitan beliau berkata, sebanyak 332 buah Balai Bomba dan Penyelamat di seluruh negara membabitkan 45 buah Balai Bomba berada di kategori A, 82 bagi kategori B, 166 merangkumi balai bomba kategori C dan 39 buah balai bomba bagi kategori D.


KKM gesa elak beli produk beracun

(Produk kosmetik Momila Beauty Whitening Cream yang dikesan mengandungi racun berjadual/FOTO KKM)

KUALA LUMPUR, 23 Ogos- Bahagian Regulatori Farmasi Negara (NPRA) Kementerian Kesihatan (KKM) menggesa orang awam tidak membeli dan menggunakan produk kosmetik Momila Beauty Whitening Cream yang dikesan mengandungi racun berjadual.Ketua Pengarah Kesihatan, Tan Sri Dr Noor Hisham Abdullah, berkata produk terbabit mengandungi merkuri dan notifikasinya sudah dibatalkan Pengarah Kanan Perkhidmatan Farmasi KKM serta tidak lagi dibenarkan dijual di negara ini."Merkuri dilarang dalam produk kosmetik kerana boleh memudaratkan kesihatan hingga boleh merosakkan buah pinggang dan sistem saraf."Ia juga boleh mengganggu perkembangan otak kanak-kanak yang masih kecil atau yang belum dilahirkan, selain menyebabkan ruam, iritasi dan perubahan lain pada kulit," katanya dalam kenyataan.Katanya, penjual dan pengedar produk kosmetik perlu menghentikan penjualan dan pengedaran produk kosmetik itu dengan serta-merta."Penjualan dan pengedaran produk kosmetik ini melanggar Peraturan-Peraturan Kawalan Dadah dan Kosmetik 1984.

"Orang awam yang sedang menggunakan produk kosmetik ini dinasihatkan segera menghentikan penggunaannya dan mendapatkan nasihat ahli profesional kesihatan jika mengalami sebarang ketidakselesaan atau kesan advers."Orang awam digalakkan menyemak status notifikasi sesuatu produk kosmetik dengan melayari laman sesawang rasmi NPRA www.npra.gov.my atau melalui aplikasi 'NPRA Product Status' yang boleh dimuat turun daripada Google Play Store," katanya.


Finas perkenal beberapa kategori baharu dalam FFM32

(Ketua Pegawai Eksekutif Finas Prof Dr Md Nasir Ibrahim/FOTO FB FINAS)

KUALA LUMPUR, 23 Ogos- Perbadanan Kemajuan Filem Nasional Malaysia (Finas) memperkenalkan kategori baharu, Filem Antarabangsa Terbaik dalam Festival Filem Malaysia 32 (FFM32) yang akan berlangsung di Melaka pada 2 Disember depan.Ketua Pegawai Eksekutif Finas Prof Dr Md Nasir Ibrahim berkata kategori baharu itu diperkenalkan bertujuan untuk membawa festival filem tempatan ke peringkat antarabangsa."Selama 30 tahun kita meraikan festival filem bertaraf nasional, jadi sudah sampai masanya untuk kita ada festival bertaraf antarabangsa."Dengan cara ini, ia akan menjadi penanda aras kepada filem tempatan untuk mencapai kualiti dan standard yang tinggi seperti mana filem antarabangsa," katanya dalam sidang media pertama FFM32 di sini.Beliau yang juga Pengerusi Jawatankuasa FFM32 berkata pihaknya menyasarkan 10 negara luar antaranya Indonesia, Thailand, Singapura, India dan Pakistan akan menghantar penyertaan untuk dipertandingkan dalam kategori berkenaan."Kategori ini akan melibatkan penyertaan daripada juri antarabangsa dan juri tempatan yang berkelayakan dan berkaliber," katanya.

(Perbadanan Kemajuan Filem Nasional Malaysia (Finas) memperkenalkan kategori baharu, Filem Antarabangsa Terbaik dalam Festival Filem Malaysia 32 (FFM32) yang akan berlangsung di Melaka pada 2 Disember depan?FOTO FB FINAS)

Selain itu, Md Nasir berkata Finas turut memperkenalkan tiga lagi kategori baharu di FFM32 iaitu Anugerah Seniman Sepanjang Zaman, Anugerah Seniwati Sepanjang Zaman dan Anugerah Filem Pendek Terbaik."Bagi Anugerah Seniman Sepanjang Zaman dan Anugerah Seniwati Sepanjang Zaman, ia adalah usaha kita untuk mengiktiraf mereka yang dianggap signifikan dalam konteks perkembangan industri filem negara," katanya.FFM32 yang bertemakan 'Filem Kita, Citra Kita' adalah manifestasi kepada usaha kerajaan melalui Kementerian Komunikasi dan Multimedia Malaysia (K-KOMM) dalam memperkasakan industri perfileman negara.Pencalonan FFM32 dibuka mulai hari ini hingga 30 September depan, menampilkan 22 kategori dan sembilan anugerah, bagi filem yang ditayangkan di pawagam atau Astro First mulai 15 Julai 2021 hingga 30 September depan. -BERNAMA


Johor rangka pelan cegah ancaman LGBT

(Peserta demonstrasi memegang sepanduk membantah hak LGBT/FOTO FAIL REUTERS)

JOHOR BAHRU, 23 Ogos- Kerajaan negeri akan memperkenal Dasar Wanita Johor di bawah Yayasan Pembangunan Keluarga Darul Ta’zim (YPKDT) bagi menangani isu lesbian, gay, biseksual dan transeksual ( LGBT) secara menyeluruh daripada terus berakar di negeri itu.Pengerusi Jawatankuasa Hal Ehwal Agama Islam negeri Mohd Fared Mohd Khalid berkata, dasar berkenaan dirangka bagi membolehkan elemen LGBT dikenal pasti lebih awal dan ditanggani di peringkat keluarga sebelum ianya merebak dalammasyarakat. Katanya, dasar itu juga sebagai modul lengkap merangkumi pendidikan keluarga, undang-undang serta penguatkuasaan membabitkan wanita, keluarga dan masyarakat.

(Pengerusi Jawatankuasa Hal Ehwal Agama Islam Negeri Johor Mohd Fared Mohd Khalid (dua, kiri) menyampaikan Sijil Penghargaan Penal kepada Khairoliza Atan (dua, kanan) pada Majlis Penutup Simposium Kaunseling Islam ‘Pelangi Islam’ Peringkat Negeri Johor di Dewan Besar Pusat Islam Iskandar Johor/BERNAMA)

"Saya percaya pendekatan baharu mesti diambil, mungkin pendekatan yang lebih bersifat mesra orang muda, kadang-kadang yang kita jumpa ini pendidik, pendakwah, ketua masyarakat, mungkin kita terlepas pandang kelompok muda yang mana mereka inilah diuji cabaran sebegini."Saya yakin telah ada modul yang ditambah baik dan akan kita laksanakan secara berperingkat di seluruh negeri Johor.“Dasar Wanita Johor ini akan merangkumi pendidikan, undang-undang, keluarga dan penguatkuasaan bagi memperkasa mereka dengan peranan pendidikan Islam dan keluarga kita (MAINJ dan JAINJ) akan menyumbang dari segi idea dan pelaksanaannya,” katanya selepas merasmikan penutupan Simposium Kaunseling Islam Pelangi Islam Peringkat Negeri Johor di Pusat Islam Iskandar, di sini.Simposium berkenaan dihadiri 600 peserta terdiri daripada guru kaunseling sekolah agama di seluruh negeri Johor dan ahli Puspanita Johor.


K-KOMM kaji naik taraf lima lagi RTM negeri

(Tan Sri Annuar Musa pada sidang media sempena perasmian Kompleks Penyiaran Tuanku Syed Putra)

KANGAR, 23 Ogos- Kementerian Komunikasi dan Multimedia (K-KOMM) sedang mengkaji untuk memodenkan lima lagi Jabatan Penyiaran Malaysia (RTM), kata menterinya Tan Sri Annuar Musa.Beliau berkata perubahan teknologi semasa memerlukan peningkatan kualiti prasarana penyiaran bagi memberi perkhidmatan yang lebih berkualiti kepada Keluarga Malaysia. “Kita masih mengkaji beberapa pendekatan yang bersesuaian untuk menampung kos memodenkan RTM Melaka, Johor, Pulau Pinang, Selangor dan Kelantan,” katanya pada sidang media sempena perasmian Kompleks Penyiaran Tuanku Syed Putra di sini hari ini. Terdahulu Raja Perlis Tuanku Syed Sirajuddin Putra Jamalullail berkenan merasmikan serta menamakan kompleks penyiaran baharu RTM Perlis itu sebagai Kompleks Penyiaran Tuanku Syed Putra.Berangkat sama Raja Perempuan Perlis Tuanku Tengku Fauziah Tengku Abdul Rashid, Raja Muda Perlis Tuanku Syed Faizuddin Putra Jamalullail dan Raja Puan Muda Perlis Tuanku Hajjah Lailatul Shahreen Akashah Khalil.

(Raja Perlis Tuanku Syed Sirajuddin Tuanku Syed Putra Jamalulail bersama Raja Perempuan Perlis Tuanku Tengku Fauziah Tengku Abdul Rashid berkenan melawat konti Perlis FM selepas merasmikan Kompleks Jabatan Penyiaran Negeri Perlis sekali gus memperkenankan nama barunya iaitu Kompleks Penyiaran Tuanku Syed Putra (Kompleks PUSPA), Kangar)

Turut hadir Menteri Wilayah Persekutuan Datuk Seri Shahidan Kassim, Timbalan Menteri Komunikasi dan Multimedia Datuk Zahidi Zainul Abidin, Ketua Setiausaha K-KOMM Datuk Seri Mohammad Mentek, Menteri Besar Perlis Datuk Seri Azlan Man dan barisan Exco kerajaan negeri.Annuar berkata pihaknya belum mengenal pasti kos bagi projek naik taraf lima RTM tersebut.“Yang penting adalah pembangunan itu dapat dilakukan dengan cepat dan kita tidak tolak kemungkinan untuk melakukannya secara penswastaan dan tidak perlu menunggu peruntukan sepenuhnya daripada kerajaan,” katanya.-BERNAMA


Sultan dan Sultanah Terengganu sampaikan sumbangan kepada 400 fakir miskin dan OKU

KUALA TERENGGANU, 23 Ogos- Sultan Terengganu Sultan Mizan Zainal Abidin dan Sultanah Terengganu, Sultanah Nur Zahirah berkenan berangkat ke majlis santapan bersama warga istimewa dan fakir miskin sempena sambutan ulang tahun ke-60 hari keputeraan baginda di Istana Syarqiah, Kuala Terengganu.Baginda turut menyampaikan sumbangan kepada 400 golongan terlibat berbentuk wang tunai berjumlah RM200,000. Penerima melibatkan 168 lelaki dan 232 wanita yang berdaftar dibawah Majlis Agama Islam Dan Adat Melayu Terengganu, Jabatan Kebajikan Masyarakat negeri dan Yayasan Pembangunan Keluarga Terengganu.Masing masing menerima sumbangan RM500 seorang.  Turut berangkat Yang Dipertuan Muda Terengganu Tengku Muhammad Ismail.  Hadir sama Menteri Besar, Datuk Seri Dr Ahmad Shamsuri Mokhtar dan Pengerusi Jawatankuasa Kebajikan, Pembangunan Wanita, Keluarga, dan Perpaduan Nasional Negeri, Hanafiah Mat.

(Sultan dan Sultanah Terengganu menyampaikan sumbangan kepada golongan OKU dan fakir miskin pada majlis santapan sempena sambutan ulang tahun ke-60 hari keputeraan baginda)


Tiada desakan untuk campur tangan - PM

PUTRAJAYA, 23 Ogos - Perdana Menteri Datuk Seri Ismail Sabri Yaakob hari ini menafikan terdapat desakan untuk beliau campur tangan dalam kes mahkamah melibatkan Datuk Seri Najib Razak."Tiada...tiada," katanya ketika ditanya laporan sebuah media yang mengatakan ada perjumpaan khas melibatkan ketua-ketua bahagian UMNO semalam, yang gagal mencapai kata sepakat bagi mendesak beliau campur tangan dalam kes mahkamah melibatkan bekas Perdana Menteri itu.Beliau yang ditemui media selepas berucap pada majlis penutupan Konsultasi Bajet 2023 di Kementerian Kewangan di sini hari ini turut ditanya mengenai ‘perjumpaan’ di Seri Perdana.Ismail Sabri yang merupakan Naib Presiden UMNO berkata dalam perjumpaan itu, beliau diberikan taklimat mengenai status gerak kerja parti seperti yang dinyatakan Timbalan Presiden UMNO Datuk Seri Mohamad Hasan menerusi kenyataan di Perak.

"Timbalan Presiden sebut mengenai mesyuarat UMNO bahagian, persediaan parti ke arah Pilihan Raya Umum Ke-15 (PRU15) dan mengukuhkan parti," katanya.Mengenai laporan desakan ketua-ketua bahagian UMNO meminta PRU15 diadakan segera, Ismail Sabri berkata beliau tidak tahu mengenainya kerana tidak hadir pada pertemuan yang berlangsung di ibu pejabat UMNO di Menara Dato Onn, Kuala Lumpur semalam.Laporan media memetik Ketua UMNO Sungai Besar Datuk Seri Jamal Md Yunos sebagai berkata majoriti ketua bahagian UMNO bersetuju supaya PRU15 diadakan secepat mungkin. - BERNAMA


Negeri-negeri perlu segerakan pelaksanaan fatwa ajaran sesat

(Datuk Ahmad Marzuk bersama peserta seminar Penghayatan Nilai-nilai Islam Penjawat Awam Peringkat negeri Melaka di Auditorium Masjid Al Azim, Bukit Palah)

BUKIT PALAH, 23 Ogos- Majlis fatwa di setiap negeri disaran untuk menyegerakan pelaksanaan fatwa ajaran sesat bagi mengekang penyebaran ajaran sesat di negara ini.  Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk berkata, bagi negeri Selangor dan Wilayah Persekutuan, fatwa itu akan dilaksana oleh Jabatan Kemajuan Islam Malaysia (JAKIM) dan Jabatan Agama Islam Wilayah Persekutuan (JAWI).  Jelasnya, kerajaan negeri perlu mengadakan muzakarah bagi memperhalusi perkara tersebut agar tindakan lanjut dapat diambil sekiranya ajaran sesat seperti Hadi Minallah dikesan di mana-mana negeri.  "Setakat ini pihak kita sudah pun mengenal pasti soal ajaran ini dan soal memfatwakan kita serah kepada negeri masing-masing terutama bagi negeri-negeri yang ada gerakan ajaran tersebut mereka perlu lebih proaktif untuk mengadakan muzakarah supaya nanti boleh diambil tindakan," katanya.Beliau berkata demikian ketika ditemui selepas seminar Penghayatan Nilai-nilai Islam Penjawat Awam Peringkat negeri Melaka di Auditorium Masjid Al Azim, Bukit Palah.  Mengulas lanjut katanya, setakat ini tiada data berkaitan penangkapan atau tindakan yang dikenakan kepada individu yang terlibat dengan ajaran sesat Hadi Minallah, namum siasatan lanjut sedang dijalankan pihaknya.

(Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk)


37 pintu rumah panjang Jungan terbakar

SELANGAU, 23 Ogos - Di Sarawak, 37 pintu rumah panjang Jungan di Batu 36 Tamin, di sini musnah dalam satu kejadian kebakaran pagi tadi. Menurut Ketua Zon Empat, Jabatan Bomba dan Penyelamat Sarawak, Janggan Muling pihak bomba menerima panggilan mengenai kejadian itu kira-kira pukul 6.58 pagi tadi.

(Foto ketika kejadian kebakaran di rumah panjang Jungan di Batu 36 Tamin)

Operasi pemadaman dilakukan bermula pukul 7.20 pagi melibatkan Balai Bomba dan Penyelamat Selangau dan dibantu Balai Bomba dan Penyelamat Sungai Merah Sibu.  Menurutnya lagi, jumlah penghuni yang terkesan ekoran kejadian kebakaran rumah panjang tersebut, berjumlah 171 orang.  Pihak bomba setakat ini melaporkan tiada kemalangan jiwa atau kecederaan direkodkan.


Ekspo Malaysia Fest 2022 kembali selepas lebih dua tahun tertunda akibat COVID-19

JOHOR BAHRU, 23 Ogos - Ekspo Malaysia Fest 2022 di Singapura menyasarkan nilai jualan hingga RM7 juta melibatkan pelbagai jenis produk agro makanan, kraftangan dan pelancongan.Sebanyak 80 syarikat dengan 700 produk akan terlibat sepanjang berlangsungnya program yang bermula 25 hingga 28 Ogos ini. Timbalan Menteri Pertanian dan Industri Makanan 1, Datuk Seri Ahmad Hamzah berkata antara produk yang menerima permintaan tinggi untuk dibawa ke ekspo tersebut adalah seperti petai, keropok lekor, amplang dan kek lapis Sarawak.

"Sebenarnya sebelum kita laksanaka ekspo ini, kita telah buat tinjauan pasaran. Kita dapatkan maklumat supaya apa yang kita hantar (untuk ekspo tersebut) bersesuaian dengan permintaan semasa. Apatah lagi selepas kita hadapi COVID-19," kata Ahmad di sini.Ekspo Malaysia Fest yang diadakan di Changi, Singapura buat kali ke-5 itu juga menyasarkan kehadiran sehingga 90,000 pengunjung.  Kali terakhir ia diadakan adalah pada tahun 2019 yang menyaksikan perolehan nilai jualan sebanyak RM7.37 juta.  Ahmad sebelum itu mengadakan simbolik pelepasan Hantaran Produk ke Singapura sempena Ekspo Malaysia Fest 2022 di pusat operasi Lembaga Pemasaran Pertanian Persekutuan (FAMA) di sini.